
Studii 


Sfântul Voievod Neagoe Basarab 
„Domn al culturii, spiritualităţii 
și Prinţ al Păcii” 


I. Cultura românească și Sfântul 


Voievod Neagoe Basarab 


Filosoful Constantin Noica, referindu-se la cultura 
română, spunea pe bună dreptate în limbajul său atât 
de expresiv, în contextul filosofiei fiinţei şi a devenirii 
întru fiinţă că a stat sub semnul „era să fie” sau şi mai 
concludent, „n-a fost să fie'. Astfel spus, cultura ca 
sistem şi spiritualitatea ontologică în spaţiul românesc 
a reprezentat de-a lungul vremii mai mult o posibilitate 
decât o realitate şi, prin urmare, la acest nivel se poate 
vorbi mai mult de poporul român la nivelul elitelor sale 
ca şi beneficiari, respectiv consumatori de fapte 
culturale, decât de creatori. Noica afirma, pe bună 
dreptate: „până acum cel puţin — noi nu am avut decât 
destine culturale mari (intraductibile ca atare) nu şi 
opere (....) de la Cantemir până la Mircea Eliade, nu 
operele conving (primul a interesat Apusul doar prin 
golul umplut în cunoaşterea Imperiului Otoman şi prin 
„Descripţio”). Caracteristic e cazul Haşdeu, care nu 
lasă nimic decât totul; sau este lorga, din care nicio 
operă nu cucereşte, doar fluxul creator e extraordinar.” 

În contextul amintit, se poate afirma că în decursul 
istoriei poporului român, în plan cultural, principala 
dihotomie este aceea între „eternul'” simţirii româneşti 
şi al sentimentului românesc al fiinţei, regăsit cu 
predilecție în cuvintele limbii române, dar şi în creaţia 
populară, iar pe de altă parte „istoricul”: altfel spus, 
formele spirituale, abstracte, de natură ştiinţifică sau 
filosofică în care să se regăsească fapte ale culturii şi 
care prin aceasta să aibă caracterul de universalitate. 
Cultura, în dimensiunea sa existenţial ontologică şi nu 
numai a încercărilor prin fapte culturale, trebuie să 
aibă dimensiunea  universalităţii sau cel puţin 
posibilitatea de a accede la un astfel de criteriu. De 
altfel, afirmaţia lui Aristotel potrivit căreia „numai 
individualul există, dar poate fi cunoscut numai 
generalul” este pe deplin valabilă şi în domeniul 
existentului cultural. Este evident că orice cultură 
există, în primul rând, prin faptele individuale ale 
manifestărilor culturale, dar pentru ca acestea să se 
transforme într-un sistem cultural trebuie să aibă 
valența universalului, inclusiv prin formele propuse de 
generalizările ştiinţelor, a tehnicii, a artei şi nu în ultimul 
rând a filosofiei. 

În spaţiul românesc, cultura ca „era să fie” a rămas 
la nivelul existenţei individuale, adică a personalităţilor 

culturale, fără a avea deschiderea, respectiv 
posibilitatea universalului, aşa cum s-a întâmplat şi se 
întâmplă cu marile culturi ale lumii. O astfel de 
constatare nu are prin ea însăşi un aspect 
minimalizator la adresa creaţiei culturale şi spirituale 
româneşti şi, cu atât mai puţin unul, denigrator. 

Se întâmplă în acest spaţiu mioritic ca fiinţa 
culturală să fie pe deplin prezentă, chiar dacă rămâne 
ancorată fie în sensibilul individual al limbii române, fie 
în creaţiile unor mari oameni ai culturii române, care 
tocmai prin individualitatea lor au generat permanenţa 
şi au putut defini un întreg spaţiu geografic ca fiind şi 
unul cultural, deşi nu neapărat regăsit în 
universalitatea culturii umane. Într-un fel sau altul, 
această constatare este valabilă şi pentru marile culturi 
europene care, înainte de a se manifesta prin 
dimensiunea spirituală şi în plan universal, există la 
nivelul unor individualităţi care şi-au pus amprenta 
asupra unei întregi epoci. Spaţiul şi obiectul acestui 
studiu nu ne permit o dezvoltare mai amplă a acestei 
idei, dar trebuie să amintim că în Anglia „omul 
exemplar” al culturii a fost şi rămâne Shakespeare sau 
în Germania Goethe. 





Copiat după zidurile monastirei Curtea de-Arsaa 


Neagoe Basarab - litografie publicată 
de Dimitrie Papazoglu în anul 1891 
după fresca de la Mănăstirea Curtea de Argeș 

Pornind de la constatările unor celebri gânditori 
români şi ne referim în mod deosebit la Nae lonescu, 
Mircea Vulcănescu, Marin Voiculescu sau Constantin 
Noica, „oamenii exemplari” ai culturii române au fost şi 
rămân: Sfântul Voievod Neagoe Basarab, Dimitrie 
Cantemir, Eminescu („omul deplin al culturii româneşti, 
cum spunea Noica'), Brâncuşi și filosoful Lucian 
Blaga. 

Exemplaritatea și unicitatea acestor mari 
personalităţi ale spiritualităţii românești constă în 
originalitatea creaţiei, în faptele de cultură săvârșite și 
în faptul că au conferit specificului ortodox, sensibil și 
tradițional al spiritualităţii românești dimensiunea 
universalului valoric ce caracterizează orice operă 
mare din sfera culturii. 

Nici o altă cultură europeană nu reușește să îmbine 
atât de armonios două realităţi  ontologice 
fundamentale: dragostea pentru frumos (filocalia) și 
dragostea pentru înţelepciune (filosofia). Frumosul și 
Înţelepciunea ca absolut şi desăvârșire sunt însuși 
Dumnezeu și de aceea creaţia culturală românească, 
a poporului și a personalităţilor creatoare de valori 
spirituale autentice și perene nu poate fi despărțită de 
dreapta credinţă ortodoxă. 

Mihail Sadoveanu a creat o frumoasă legendă în 
care Dumnezeu, însoţit ca totdeauna de Sfântul Petru, 
după ce a străbătut pământul românesc și S-a bucurat 
de primirea fâcută pretutindeni de locuitorii lui, vrând 
sa le facă un dar, a cerut părerea însoțitorului său, care 
i-a spus: „Doamne, fă ca oamenii aceștia să-și poată 
vedea sufletul!” Și atunci Dumnezeu a făcut să se 
nască Mihai Eminescu. 

Noi am continua și am spune că Dumnezeu a dăruit 
românilor și pe celelalte personalităţi exemplare ale 
culturii românești: Sfântul Voievod Neagoe Basarab, 
Dimitrie Cantemir, Brâncuși și Lucian Blaga. Pentru că 
ce altceva este marea cultură autentică, întemeiată pe 
iubire și înțelepciune, decât o privire asupra sufletului 
omenesc, o mărturisire despre sufletul nemuritor și, 
prin aceasta, o mărturisire a credinței ortodoxe? 

Constantin Noica, dorind să arate ce este etern și 
istoric în cultura noastră, alege trei momente culturale 
de culme reprezentate de tot atâtea personalităţi de 
excepţie: primul este secolul al XVl-lea, marcat de 
opera culturală a Sfântului Voievod Neagoe Basarab, 
al doilea este secolul al XVIll-lea, în care 
personalitatea exemplară a culturii române este 
Dimitrie Cantemir și al treilea, cel contemporan nouă, 
marcat de opera și personalitatea filosofului Lucian 
Blaga. Conștiinţa Sfântului Voievod Neagoe Basarab, 
afirmă Constantin Noica, este dominată de absolut 
unde precumpănește eternul. Spunem noi: este 
conștiința unui om, orientată spre Dumnezeu și 
dominată de eternitatea adevărurilor de credinţă 
ortodoxe. „E în jurul lui Neagoe Basarab și chiar în 
inima lui o atmosferă de refuz a lumii care nu pare 
compatibilă cu domnia pământească. Și totuși Neagoe 

este un domn: iată de la început contrastul dintre etern 
și istoric... Mai mult încă, Neagoe este însufleţit de 
cultură”. 

Creator al unei teologii politice unice, prin 
intensitatea și expresivitatea afirmării și trăirii 
necesității apelului la rugăciune și ajutor ceresc pentru 
fapta pământească - și asta in zorii epocii moderne 
când Cosimo de Medici lansa celebra lozincă pre 
machiaveliană: “Nu cu rugăciuni de tatăl nostru se ţin 
în mână statele'-, Neagoe Basarab răspunde, astăzi, 
nevoilor unei lumi care și-a pierdut și calea spre acest 
ajutor și credinţa în realitatea lui. Martin Heidegger a 
lăsat cuvintele testamentare, izvorâte din spaima 
pentru viitorul ce-l vedea așternut omenirii 
contemporane de Cavalerii Apocalipsului ajunși la 
cârma ei, spaimă cu care s-a dus in mormânt: Numai 
un Dumnezeu ne mai poate salva. 

Dar alungarea lui Dumnezeu din însăși constituţiile 
unei Europe care vrea să rămână asemenea lui Adam 
cel de lut mai înainte de a-i sufla Dumnezeu Duhul 
Său, echivalează cu o auto condamnare la moarte. 
Niciun document al Uniunii Europene sau angajament 
față de acest organism supranaţional ateu nu ne obligă 
pe noi să le acceptăm și să renunțăm la dreapta 
credinţă ortodoxă a poporului român, la Dumnezeu, 
singurul care ne poate salva și care poate garanta 
existenţa statală liberă a poporului român. Nimic nu ne 
obligă să acceptăm și să ne conformăm nici deciziilor 
aberante ale propriilor guvernanţi atei care vor să 
restrângă până la eliminare libertatea cultului ortodox 
sau vor să ne „înveţe” cum să ne rugăm în Sfânta 
Biserică, cum să ne împărtășim cu Sfântul Trup și 
Sânge al Mântuitorului și cum să ne închinăm la 
sfintele icoane și la sfintele moaște, invocând ca 
pretext propria lor ignoranță și rea credinţă. 

Avem exemplul viu și peren al Sfântului Voievod 
Neagoe Basarab, care, într-o epocă de mare primejdie 
pentru ființa și libertatea poporului, în opera sa 
culturală și de conducere a statului, L-a mărturisit pe 
Dumnezeu şi s-a raportat la El. Sfântul Voievod 
Neagoe Basarab a fost Domn al Ţării Românești între 
anii 1512 - 1521. În timpul domniei sale, viața spirituală 
și duhovnicească ortodoxă a cunoscut o perioadă de 
strălucită înflorire. Ctitor, printre altele, al sfintei 
Mânăstiri Curtea de Argeș, a rămas în istorie ca Domn 
al culturii, spiritualității și Prinț al Păcii. Pentru faptele 
sale sfinte, Biserica Ortodoxă Română l-a proslăvit ca 
sfânt la 8 iulie 2008. Prăznuirea lui se face pe data de 
26 septembrie. 

După ce a ajuns pe tronul Ţării Românești la 23 
ianuarie 1512, Neagoe Basarab a încurajat 
dezvoltarea comerțului și a meșteșugurilor, iar pe plan 
diplomatic a încercat să menţină relaţii de prietenie cu 
Ungaria. A încercat să stabilească relaţii diplomatice 
cu Veneţia și Roma şi chiar să medieze conflictul dintre 
creştinii ortodocși și catolici. În timpul domniei sale, a 
fost construită Mânăstirea Curtea de Argeș, perlă a 
dreptei credințe ortodoxe și a arhitecturii religioase de 

la noi. În jurul Mânăstirii, s-a țesut legenda Meșterului 
Manole. Sfântul Voievod este ctitorul și al altor biserici 
și mânăstiri și a făcut donaţii generoase mânăstirilor 
ortodoxe din Țara Românească și din toate ţările din 
Balcani. 

Neagoe Basarab este autorul uneia dintre cele mai 
vechi capodopere ale literaturii vechi: Învățăturile lui 
Neagoe Basarab către fiul sau Teodosie. Se pare că 
lucrarea a fost scrisă mai întâi în slavonă, apoi tradusă 
în românește, iar mai târziu și în grecește. Cea mai 
veche copie în limba română, atestată, datează din 
1654. Mitropolitul Antonie Plămădeala consideră că: 
„Prin Mânăstirea Curtea de Argeș si prin Învățăturile 
catre fiul sau Teodosie, Neagoe Voievod Basarab, și-a 
câștigat un loc veșnic viu în istoria, cultura, civilizația și 
conștiința românilor. Domn al culturii românești 
îndeosebi, a realizat în Învăţături, ca și în Catedrală, o 
sinteză românească originală, între umanism și 
gândirea religioasă a vremii, sinteză care a surprins și 
a concretizat, în forme scrise si zidite, trăsăturile 
esenţiale și fundamentale ale sufletului românesc, 
iubitor de frumos și de bine, realist și echilibrat”2. 


II. Viaţa și opera 
a. Viaţa Sfântului Voievod 


Neagoe Basarab 


La 26 septembrie, în calendarul creștin ortodox 
român, este pomenit Sfântul Voievod Neagoe 
Basarab. În ședința de lucru a Sfântului Sinod al 
Bisericii Ortodoxe Române, întrunit la Reședința 
patriarhală din București, în zilele de 8-9 iulie 2008, s- 
a hotărât canonizarea Sfântului lerarh lachint de 
Vicina, primul mitropolit al Țării Românești, a Sfântului 
Cuvios Dionisie Exiguul, părintele erei creștine, şi a 
Sfântului Voievod Neagoe Basarab, domnitorul Țării 
Românești, om de cultură isihastă şi prinţ al păcii. 

Neagoe Basarab s-a născut în anul 1482 și a trecut 
la domnul la 15 septembrie 1521, la Curtea de Argeș. 
A fost domnul Țării Românești între 1512 și 1521. 
Soţia sa a fost doamna Despina, din familia sârbă 
Brancovici. Originea domnitorului Neagoe Basarab nu 
este întru totul clară. Singura certitudine este 
apropierea de marea familie a boierilor Craioveşti, prin 
mama sa, Neaga, pe care cele mai multe documente 
o prezintă drept soţia lui Pârvu Craiovescu. Cum după 
urcarea pe tronul Ţării Românești Neagoe avea să se 
prezinte în documentele cancelariei domnești drept fiu 
al domnitorului Basarab cel Tânăr „Țepeluş' (1477- 
1481 şi 1481-1482), există unele semne de întrebare 
cu privire la paternitatea sa. Vlad cel Tânăr, domn al 
Ţării Românești între 1510 şi 1512, s-a aflat, la 
început, în bune relaţii cu familia Craioveștilor, 
protectorii tânărului Neagoe. 

Cu sprijinul unei familii boierești atât de puternice, 
orice urmaș al unui domnitor al ţării putea emite 

pretenții la tron. Auzind că Neagoe, ajuns între timp șef 
de vânătoare la curtea sa, ar putea fi „os domnesci, 
Vlad cel Tânăr ar fi căutat fie să-l piardă, fie să-l 
„insemneze“, cum era obiceiul vremii de a mutila orice 
posibil rival al domnitorului sau al succesorilor săi. Așa 
se explică faptul că, la întrebarea lui Vlad-Vodă despre 
originea lui Neagoe, boierii Craioveşti vor fi răspuns că 
e doar boier, fiu al lui Pârvu Craiovescu şi al soţiei sale, 
Neaga, așadar, fără drept la domnie. 

Ameninţările aveau să continue, astfel că boierii 
olteni se văd nevoiţi să treacă Dunărea, în decembrie 
1511, cerând ajutor turcilor. La 23 ianuarie 1512, un 
corp de oaste în frunte cu Mehmet-Beg, învingea pe 
Vlăduţ-Vodă într-o luptă la marginea Bucureștilor, la 
Văcărești. Abia după ce pericolul era eliminat, a putut 
Neagoe să-şi asume identitatea domnească, de urmaș 
al lui Basarab Întemeietorul, prin tatăl său, Țepeluș 
Voievod. 

Despre alegerea sa ca voievod, îndată după lupta 
de la Văcărești, scrie Letopiseţul Cantacuzinesc: „lar el 
nici într-un chip nu vrea să se plece şi să fie domn şi 
cu glas mare zise către tot norodul: Puneţi alt pe carele 
veţi vrea dimpreună şi cu sfatul nostru, iar pe mine mă 
iertați, că nu voi fi, iar nărodul tot striga şi zicea către 
dânsul: iată nu va da Dumnezeu să fie altul, nici noi, ci 
numai tu să fii nouă domn... Deci şi Neagoe să plecă 
glasului năroadelor și luă coruna și scaunul a toată 
Țara Românească. Și îndată făcu judecată și dreptate 
între oameni“3. 

Poate că nu l-au înnobilat boierii Craioveşti pe 
Neagoe cu sânge și os domnesc, însă formarea sa, 
încă din fragedă pruncie, se datorează ambientului în 
care l-au crescut. Numiţi în unele cronici ale vremii 
„Banoveţi', erau prezentaţi drept „un neam carele era 
mai ales şi mai temătoriu de Dumnezeu“. 

Mama sa, Neaga, a fost cea care i-a deschis ochii 
câtre frumuseţea credinţei ortodoxe strămoșești. Cum 
Craioveştii erau ctitorii Mânăstirii Bistrița din părțile 
Vâlcei, una dintre cele mai mari din Țara Românească, 
putem identifica primul „cămin“ în care copilul Neagoe 
va fi învăţat să citească, să se roage și să crească în 
cinste. Biblioteca mânăstirii, mereu înnoită cu 
manuscrise de monahii cărturari, i-a asigurat acces 
atât la scrieri biblice şi patristice, cât şi la cunoașterea 
unor limbi străine, datorită dascălilor — câlugări. 

În anul 1504, la Bistriţa se refugia mitropolitul Maxim 
Brancovici, cărturar cunoscut al vremii, fost despot 
sârb cu numele Gheorghe, împreună cu nepoata sa, 
Miliţa, fiica despotului Serbiei, lovan Brancovici. În 
același an, tânărul Neagoe o va lua în căsătorie pe 
Miliţa Despina. Tot la Mânăstirea Bistriţa, avea să 
întâlnească pe patriarhul Nifon al ll-lea al 
Constantinopolului, chemat în Țara Românească, pe 
la anul 1502, de voievodul Radu cel Mare (1495- 
1508), pentru a reorganiza și întări viața bisericească. 

Această întâlnire este descrisă în lucrarea scrisă pe 
la 1517-1519 de întâistătătorul obştii de la Sfântul 

Munte Athos, sârbul Gavriil Protul: „Viața şi traiul 
sfinţeniei sale, Părintelui Nostru Nifon, Patriarhul 
Țarigradului, carele a strălucit între multe patimi și 
ispite în Țarigrad şi în [ara Muntenească'. Ca 
mitropolit al Ungrovlahiei, a reușit să pună ordine în 
Biserica din Țara Românească, întemeind două noi 
episcopii, la Râmnic şi Buzău. O însoţire nelegiuită la 
Curtea Domnească a lui Radu cel Mare, între sora 
acestuia şi un boier moldovean căsătorit, a făcut ca 
mitropolitul Nifon să se retragă din scaun şi să ia calea 
exilului. 

Despre viața de pribeag avea să scrie același 
Gavriil Protul: „Îi veni în ajutor un cocon de boier pe 
care-l chema Neagoe şi care era mai mare peste 
vânători. Așa făcu Dumnezeu din cele amare dulci și 
din cele pizmașe cu prieteșug că aducea bucate 
pentru hrana sfântului, şi aievea şi într-ascuns, cu 
îndemnarea lui Dumnezeu. lar fericitul Nifon îl întărea 
cu învăţăturile sale, ca să crească şi să se înalțe în 
toate faptele cele bune şi să se ridice în noroc bun şi 
să fie plăcut înaintea lui Dumnezeu şi a oamenilor'A. 

Aceste cuvinte descriu o relaţie aparte ce lega pe 
tânărul boier Neagoe de înțeleptul ierarh, un mediu 
prielnic de deprindere și învăţătură. Ucenicia lui 
Neagoe pe lângă fericitul Nifon, deși scurtă în timpul 
vieţii ierarhului, avea să continue, în veșnicie. În anul 
1505, văzând că Radu cel Mare nu pune capăt situaţiei 
de la curte, Nifon avea să părăsească ţara, neîmpăcat 
cu domnitorul. În anul 1508, arhiereul Nifon trecea la 
cele veșnice, în Mănăstirea Dionisiu. La doar câteva 

Neagoe Basarab și fiul său Teodosie, pe 
grecească aflată la mănăstirea Dionisiou de pe 

luni, în același an, Radu cel Mare era răpus de gută, 
fără a primi iertare de blestemul arhieresc. Radu Vodă 
a fost înmormântat în biserica Mânăstirii Dealu, ctitoria 
sa de lângă Târgovişte. 

Prima faptă consemnată de Gavriil Protul, după 
consolidarea domniei lui Neagoe Basarab, a fost 
aducerea în ţară a moaștelor Sfântului Patriarh Nifon, 
pentru a săvârși o împăcare postumă cu fostul 
domnitor Radu cel Mare. A ales câţiva boieri de 
încredere, i-a întărit cu cărți domnești semnate de el 
însuși și i-a trimis la Mânăstirea Dionisiu pentru a cere 
aducerea moaştelor Sfântului Nifon, spre curățirea şi 
ștergerea greșelii lui Radu Vodă. 

Danciu logofătul a primit acordul egumenului grec 
de a desface mormântul fericitului ierarh, așezându-l 
într-o raclă de lemn. Procesiunea, avându-l în frunte 
pe un părinte Neofit a adus sfintele moaște în Țara 
Românească. Întâmpinarea ne-o prezintă cronica lui 
Gavriil Protul: „De cum au intrat în Țara Românească 
cu sfintele moaște, au făcut știre domnului Neagoe 
Vodă, care a adunat tot clerul Bisericii și toți boierii, 
așteptând pe părintele său cel sufletesc. Cu credința 
sufletului și a inimii, domnitorul a cuprins sicriul cu 
moaștele sfântului în braţe și le-a sărutat cu lacrimi şi 
cu multă veselie, împreună cu tot norodul creştinesc. 
Au dus, apoi, sicriul și l-au pus deasupra mormântului 
lui Radu Vodă, rugându-se toată noaptea, împreună cu 
Neagoe Vodă, sfinţiei sale pentru iertarea păcatului lui 
Radu Vodă, care fără dreptate a lepădat pre Sfântul de 
la sine și l-a gonit din ţară. Şi - mare minune! - spre 
sfârșitul utreniei, vrând Dumnezeu să arate aievea 
iertarea păcatului lui Radu Vodă şi al altora care 
făcuseră nevoie şi scârbă sfântului, a văzut singur 
Neagoe Vodă descoperire ca aceasta de la 
Dumnezeu: s-au rupt scoabele cele de fier şi 
acoperământul mormântului lui Radu Vodă și degrabă 
s-au desfăcut marmurile, iar dinlăuntrul s-a ivit trupul 
lui Radu groaznic și întunecat, plin de puroi și de 
putoare. S-a deschis şi sicriul sfântului Nifon şi a 
izvorât de la sfântul izvor de apă, care a spălat tot 
trupul lui Radu Vodă, arâtându-l luminat. Apoi toate 
încuietorile şi pietrele singure s-au închis şi s-au arătat 
lui Neagoe și a făcut mare mulțumire”?. 

Arătându-i-se lui Neagoe această minunată 
împăcare şi multe alte minuni săvârșind Sfântul Nifon 
în Țara Românească, a comandat o raclă de argint 
poleită cu aur, mărgăritar, pietre scumpe şi smalţ, iar 
pe capac a fost pictat el însuși, în genunchi, la 
picioarele sfântului, rugându-se. Acea raclă cu sfintele 
moaște a trimis-o înapoi la Mânăstirea Dionisiu, în 
aceeaşi procesiune. În semn de preţuire, călugării 
athoniţi i-au trimis „plocon” capul sfântului şi o mână, 
„ca să fie de sfințire și ajutor domnului. lară el primi 
acele daruri cu mare bucurie, ca şi Moise prorocul 
Tablele Legii Vechi și le purta tot cu sine pe unde 
mergea, şi în curte și în biserică, iar pe cale le purta în 
caretă, ca şi Israel chivotul Legii”6. 

O legătură sfântă și vie între ucenic și părintele său 
spiritual, pecetluită în veșnicie. Gavriil Protul îşi încheie 
lucrarea despre viaţa Sfântului Nifon ca martor al 
canonizării sale, prima în Biserica noastră 
strămoșească: „Proslăvirea Sfântului lerarh Nifon, 
patriarhul Țarigradului, s-a săvârșit la 11 august, 1517, 
la Curtea de Argeș, zi în care s-a rânduit şi pomenirea 
sa. Aceasta a fost prima proslăvire a unui sfânt în Țara 
Românească. 

După ce a urcat pe tronul Ţării Românești (23 
ianuarie 1512), Neagoe Basarab a încurajat 
dezvoltarea comerțului și meșteșugurilor, iar pe plan 
diplomatic a încercat să menţină relaţii de prietenie cu 
Ungaria. A practicat o politică de echilibru, căutând să 
contrabalanseze suzeranitatea turcească prin legături 
diplomatice cu puterile creștine. A încercat, de pildă, să 
stabilească relații diplomatice cu Veneţia și Roma, și 
chiar să medieze conflictul dintre creștinii ortodocși și 
catolici. Continuă viziunea și obiectivele politice iniţiate 
de Ștefan cel Mare și încearcă să devină parte a unei 
coaliții a statelor răsăritene împotriva Imperiului 
Otoman. În anul 1519, Neagoe Basarab împreună cu 
Ștefan al IV-lea trimit un singur ambasador la Vatican 
prin intermediul căruia „Basarab și aleșii săi fii 
Theodosie și Petru și urmașii săi și Ștefan şi fiii săi” 
promiteau că vor participa alături de ceilalţi principi 
creștini și de papă la „sfânta expediţie împotriva lui 
Selim |, tiranul turcilor”. Ţara rămâne pe perioada 
domniei lui vasală Imperiului Otoman. 

Neagoe Basarab a făcut donaţii generoase 
mânăstirilor ortodoxe (în Țara Românească, în ţările 
din Balcani, Patriarhiei Ecumenice, lăcașurilor de cult 
din lerusalim și de la Muntele Sinai). În timpul domniei 
sale a fost construită Mânăstirea Curtea de Argeș. 

În 1512, ieromonahul Macarie tipăreşte un 
Tetraevanghel slavon la Târgoviște, cuprinzând cele 
patru evanghelii așezate în ordinea canonică: Matei, 
Marcu, Luca și loan. Această lucrare conţine un cuvânt 
înainte aparţinând lui Neagoe Basarab, din care 
spicuim: „Pentru că Dumnezeu, Cel căruia întru Treime 
ne închinăm, a binevoit să umple Biserica Sa cu cărţi 
sfinte pentru folosul cititorilor, drept aceea și eu, întru 
Hristos Dumnezeu binecredinciosul și de Dumnezeu 
păzitul și domn însuși stăpânitor lo Basarab /.../ am 
râvnit pentru această de suflet mântuitoare carte 
Tetraevanghel, cu ajutorul Sfântului Duh și cu 
dragostea către sfintele Biserici /.../. Rog deci pe cei 
tineri, pe cei vârstnici și pe cei bătrâni, care veți citi sau 
veți scrie, pentru dragostea lui Hristos, să îndreptaţi iar 
pe noi care cu osârdie ne-am trudit la această lucrare, 
să ne binecuvântaţi, pentru ca împreună slăvind pe 
Tatăl, din care sunt toate, pe Fiul, prin care sunt toate, 
și pe Duhul Sfânt, întru care sunt toate, să aflăm aici 
pace și_milă, iar dincolo să ne bucurăm de lumină și 
fericire”/. 

Domnitorul Neagoe Basarab este cititor şi 
binefăcător al întregii Ortodoxii. Doar enumerând 

locurile unde vistieria domnească a lui Neagoe-vVodă a 
contribuit la ajutorarea altarelor închinate lui 
Dumnezeu, putem creiona portretul unuia dintre cei 
mai mari ctitori ai creştinătăţii. Despre daniile sale de 
la Sfântul Munte, cine poate da mărturie mai bună 
decât însuși Gavriil, mai-marele călugărilor athoniţi: 
„Ce să mai înmulţim cuvintele, spuind toate mănăstirile 
pre rând, că toate mănăstirile din sfântul Munte al 
Athonului le-a îmbogăţit cu bani, cu sate, şi dobitoace 
încă le-au dat, și multe ziduri au făcut şi fu ctitor mare 
a toată Sfetagora”. Şi continuă, amintind de „biserica 
cea mare sobornicească din Țarigrad”, „sfântul munte 
Sinai”, „sfânta cetate a  lerusalimului, Sionul”, 
Meteorele de pe stânca Tesaliei, Tescaviţa, Cuşniţa, 
Cuteasca, Ascalon (Siria), apoi „toate câte sunt în 
Evrota, în Trachiia, în Elada, în Ahiia, în Eliric, în 
Cambaniia, în Elispod, în Misiia, în Machidonie, în 
Tetuliia, în Sermie, în Lugdonie, în Petlagonia, în 
Dalmația şi în toate laturile de la răsărit până la apus, 
şi de la miază-zi până la miază-noapte, toate sfintele 
biserici le hrănea, şi multă milă pretutindenea da şi mai 
vârtos pe cei ce se înstrăinau prin pustii şi prin peșteri 
şi prin schituri fără de nici o scumpete îi hrănea, şi nu 
numai creștinilor fu mumă, ci și păgânilor, și fu tuturor 
tată milostiv, asemănându-se Domnului Celui Ceresc, 
care strălucește soarele Său, şi plouă şi pe cei buni şi 
pe cei răi, cum arată Sfânta Evanghelie”. 

lar dacă s-a învrednicit a întări altarele lui 
Dumnezeu din întreaga lume, cu atât mai mult ajutorul 
său se îndrepta câtre Biserica strămoșească a Ţării. 
Vistieria domnească a contribuit la ridicarea sau 
restaurarea complexurilor monahale de la Tismana, 
Bistriţa, Cotmeana, Vișina, Cozia, Dobrușa, Nucet, 
Ostrov sau Snagov. Mănăstirea Dealu, ctitoria lui 
Radu-Vodă, este desăvârșită în zilele domniei sale. 
Pentru toate acestea, va fi avut aceeași dragoste și 
râvnă de a sluji lui Dumnezeu. Capodopere, însă, sunt 
două  lăcaşuri ridicate din temelie în Țara 
Românească: biserica Mănăstirii Curtea de Argeș şi 
Catedrala mitropolitană din TârgovișteS. 


b. Opera Sfântului Voievod 


Neagoe Basarab 

Tot ce a creat Sfântul Voievod este la nivel de 
capodoperă. Joi, 15 august, anul trecut, în zi sfântă a 
Adormirii Maicii Domnului, s-au împlinit 503 ani de la 
sfințirea Mânăstirii Curtea de Argeș, devenită celebră 
prin asocierea cu mitul creaţiei reprezentat de celebra 
legendă a Meșterului Manole, necropolă domnească şi 
mai apoi regală, ctitorie a Sfântului Voievod Neagoe 
Basarab, domn al Țării Românești. Toţi specialiștii 
afirmă că Mânăstirea și tot ansamblul arhitectural 
constituie o capodoperă a artei medievale ortodoxe şi 
cea mai valoroasă realizare a arhitecturii bisericești din 
țara noastră. 

Orașul Curtea de Argeş are o istorie îndelungată, 
strâns legată de începuturile organizării statale a Ţării 
Românești. Vechile legende arată că aşezarea a fost 
întemeiată în anul 1290, de către Negru Vodă, după ce 
a coborât din munţii Făgăraș. Documente ulterioare 
arată că aici s-a aflat curtea lui Basarab | 
Întemeietorul, apoi orașul a fost distrus, în anul 1330, 
după atacul maghiar — expediţia regelui Carol-Robert 
de Anjou, încheiată cu înfrângerea de la Posada. 
Curtea voievodală a fost mutată, apoi, temporar, la 
Câmpulung-Muscel, revenind aici în perioada domniei 
lui Nicolae Alexandru (1352 — 1364), fiul şi succesorul 
lui Basarab |. 

În anul 1359 acesta a înființat, la Curtea de Argeș, 
Mitropolia Ungro-Vlahiei, în această perioadă fiind 
ridicată Biserica Sfântul Nicolae (Biserica 
Domnească), prima necropolă a domnitorilor români 
dintre Carpaţi și Dunăre, dar și Biserica Sân-Nicoară, 
sau Biserica Sfântul Nicolae cel Mic, despre care se 
spune că a fost ctitorită de mama voievodului, Doamna 
Margareta. 

În timpul domniei lui Mircea cel Bătrân, Curtea 
Domnească este mutată la Târgovişte, fapt atestat 
într-un act al fiului şi asociatului său la domnie, Mihail 
|, datat 1417-1418, însă chiar şi după acest moment, 
Curtea de Argeş a rămas un important centru religios 
și cultural. 

În anul 1512, Neagoe Basarab urcă pe tronul Ţării 
Românești, iar după trei ani, în 1515, decide începerea 
lucrărilor la Mânăstirea Curtea de Argeș. Sfântul 
Voievod a dorit să facă un cadou Preasfintei de 
Dumnezeu Născătoare Pururea Fecioarei Maria, dar și 
mamei sale, așa cum se poate citi în pisania 
Mânăstirii. A ales darul cel mai potrivit corespunzător 
credinţei sale puternice în Dumnezeu și în Preasfânta 
Fecioară Maria. Este totodată un dar și pentru tot 
spaţiul ortodox. 

Măreţia și importanța acestei creații monumentale 
trebuie gândită și apreciată în contextul epocii. 
Imperiul Bizantin căzuse și toată creștinătatea suferea 
enorm. Sfântul Voievod Neagoe Basarab a dorit să 
exprime prin această monumentală construcţie că 
spiritualitatea și credința ortodoxă nu au dispărut, ci 
sunt prezente și în aceea epocă de prigoană și 
asuprire politică a statelor creștine. Este ceea ce 
Nicolae lorga numea „Bizanţ după Bizanţ. De 
menţionat că în aceeași perioadă, la Roma se 
construia Catedrala San Pietro. Ofensiva otomană a 
lui Soliman Magnificul în sud-estul Europei este în 
plină desfășurare. Un stat creștin, Ungaria, este cucerit 
și transformat în pașalâc turcesc, iar ocupanții își 
impun acolo obiceiurile și stilul de viaţă. Sfântul 
Voievod Neagoe Basarab a mutat lupta antiotomană 
de pe câmpul de bătălie în planul credinţei. Mânăstirea 
Curtea de Argeș este și expresia rezistenței față de 
expansiunea turcilor. Ctitorul Mânăstirii a dorit să 
afirme că poporul român rămâne aici neclintit prin 

credința ortodoxă statornică și durabilă. Despre acest 
moment, Nicolae lorga arăta, în „Istoria Bisericii 
Românești şi a vieţii religioase a Românilor”, apărută 
la Tipografia „Neamul Românesc", la Vălenii de Munte, 
în 1908, că „Toate silințele şi toată bogăţia însă şi le 
cheltui Neagoe pentru a da Argeșului, de unde plecase 
Mitropolitul pentru a se așeza la Târgoviște lângă 
Domn (care totuși stătea uneori și la Argeș, aproape 
de sprijinitorii săi ardeleni), cea mai frumoasă din 
mănăstirile aflătoare pe pământul românesc”. 

Biserica mânăstirii a fost edificată chiar pe locul 
vechii mitropolii, ridicată aici în anul 1359, iar lucrările 
au fost încheiate în anul 1517. Este impresionant faptul 
că Biserica a fost ridicată într-un timp foarte scurt, de 
numai cinci ani. Efortul pentru construcţia ei a fost 
impresionant și poate fi explicat numai prin credinţa vie 
și puternică a Domnitorului comanditar și a meșterilor 
constructori. Biserica Mânăstirii este materializarea 
gândirii arhitecturale a Sfântului Voievod care, cu 
siguranță, a conceput și coordonat lucrările de 
construcţie. Piatra necesară construcţiei a fost 
transportată cu căruțele de la aproximativ 95 de km. 
distanţă din carierele de la Albeștii de Muscel, iar 
marmura a fost adusă cu șlepurile pe Dunăre din 
Turcia și de acolo transportată în care până la Curtea 
de Argeș. 

Din perioada ulterioară construcţiei Bisericii 
datează şi legenda Meşterului Manole şi fântâna 
rămasă în amintirea sa, nu departe de mânăstire. 
Constructorul legendar al ctitoriei lui Neagoe Basarab 
este eroul mai multor balade populare, dar cea mai 
cunoscută este „Monastirea Argeşului”, în care se 
spune că Meşterul Manole şi-a zidit în pereţii acestei 
magnifice mânăstiri soţia, Ana, deoarece, în mod 
inexplicabil, tot ceea ce era construit în timpul zilei se 
dărâma noaptea, iar edificiul nu putea să fie ridicat fără 
un sacrificiu suprem. 

Legenda arată că după ce domnitorul a văzut 
această măreaţă construcţie, i-a întrebat pe cei zece 
meșteri dacă pot construi o mânăstire şi mai frumoasă 
decât aceasta, iar după răspunsul afirmativ al 
acestora, Neagoe Basarab a poruncit ca schelele pe 
care erau urcați meșterii să fie dărâmate, pentru a 
împiedica această posibilitate. În acest mod, „zece 
meşteri mari, calfe și zidari' au rămas blocaţi pe 
acoperiş, și-au făcut aripi din şindrile și s-au aruncat de 
pe acoperișul mânăstirii, sperând să ajungă jos 
nevătămaţi, însă toți au murit. Pe locul în care s-a 
prăbușit meșterul Manole, a apărut un izvor — fântâna 
meșterului Manole -— rămasă astăzi ca mărturie a 
acestui sacrificiu. Simbolistica ortodoxă a legendei 
este impresionantă. lată câteva aspecte. Numele de 
Manole provine de la vechiul nume ebraic „Emanuel” 
care se traduce „Dumnezeu este cu noi, iar Ana 
înseamnă „Îndurare”. Cei nouă meșteri pot simboliza 
cele nouă muze din mitologia greacă. Sacrificiul Anei 
nu reprezintă sacrificiul omului ca echivalent juridic 

cerut de Dumnezeu pentru păcatele comise, ci 
sacrificiul pentru creaţie Este iubirea în forma ei 
supremă ca jertfă pentru Dumnezeu și pentru creaţie, 
așa cum afirmă şi Părintele profesor doctor Dumitru 
Stăniloae. Mândria omului, încrederea, de multe ori 
exagerată, în propriile puteri, dar și năzuința spre 
desăvârșire sunt și ele prezente în răspunsul pe care 
Manole îl dă Domnitorului, prin care își afirmă puterea 
de a ridica oricând altă mânăstire mult mai mare, mai 
luminoasă și mai frumoasă. Zborul lui Manole și al 
meșterilor amintește de mitul lui Icar, dar și de năzuinţa 
omului spre transcendent, spre absolut, niciodată pe 
deplin realizabilă câtă vreme omul este în trup. 
Moartea lui Manole și a meșterilor simbolizează 
asumarea crucii și trecerea de la „moarte la viaţă” 
după cuvântul Mântuitorului nostru, Domnul lisus. Apa 
fântânii este simbolul vieţii. Părintele Dumitru 
Stăniloae spune că acela care bea din apa izvorului, 
se roagă pentru Manole. 

Sfinţirea acestui impresionant lăcaş a avut loc la 15 
august 1517, chiar de Adormirea Maicii Domnului, care 
a dat hramul sfântului edificiu. La slujbă au fost 
prezenţi domnul Neagoe Basarab, familia sa, curtenii 
Şi boierii ţării, precum şi Teolipt - Patriarhul 
Constantinopolului — însoţit de un sobor alcătuit din toţi 
arhimandriţii şi egumenii mânăstirilor din Muntele 
Athos şi tot „clerosul” din Țara Românească, în frunte 
cu Mitropolitul Macarie. Mărturiile vremii arată că 
participarea Patriarhului de Constantinopol, alături de 
mitropolitul țării, la sfinţirea Mânăstirii Curtea de Argeș, 
a fost un prilej şi un mod de afirmare a unităţii 
Ortodoxiei, cum nu se mai văzuse până atunci. A doua 
zi după sfințire, domnul Neagoe Basarab însuși a 
așezat la locurile lor icoanele scumpe pe care le-a 
dăruit bisericii, apoi Patriarhul a oficiat slujba cea mare 
a liturghiei de după târnosire. Primul egumen al 
mânăstirii a fost losif. Însă, abia în anul 1526 aveau să 
se încheie lucrările la pictura interioară a bisericii, cu 
contribuția importantă a zugravului Dobromir. 

În anul 1611, principele Ardealului, Gabriel Bathory, 
cu oastea lui, au jefuit din biserică şi din morminte tot 
ce era preţios, luând și acoperișul de plumb și cositor 
al bisericii, lăsând-o astfel expusă la intemperii. Apoi, 
domnitorul Matei Basarab (1632-1654) a refăcut 
biserica şi a înzestrat-o, iar mai târziu domnitorul 
Șerban Cantacuzino (1678-1688), care îl numește pe 
Neagoe Basarab „strămoșul domniei mele', a realizat 
de asemenea lucrări de restaurare a Mânăstirii. Au 
urmat războaiele dintre ruși și turci din perioadele 
1769-1774 şi 1787-1791, care au adus Mânăstirii 
Curtea de Argeș alte jefuiri şi stricăciuni. În anul 1793, 
Mânăstirea Curtea de Argeş a dobândit statutul de 
reședință episcopală, aici luând ființă Episcopia 
Argeșului. La 29 octombrie 1802, mânăstirea a fost 
afectată de cutremur, urmat, la câţiva ani distanţă, de 
un incendiu, şi, la 28 ianuarie 1838, de un alt cutremur. 

În această perioadă, Episcopia a fost condusă de 
nume importante, buni păstori şi luminaţi patrioți, fiind 
de menţionat sfetnicul apropiat al lui Tudor 
Vladimirescu, llarion (1820-1823; 1828-1845). Au 
urmat alte incendii în ianuarie 1866, în aprilie şi, 
respectiv, decembrie 1867, care au adus pagube 
importante mânăstirii. 

Între anii 1875-1886, biserica Mânăstirii Curtea de 
Argeș a fost refăcută în forma care a dăinuit până în 
prezent, Regele Carol | angajându-l pe celebrul 
arhitect francez Andre Lecomte du Nouy, pentru 
proiectul refacerii lăcașului. Acesta a adoptat şi unele 
soluţii arhitecturale controversate, printre măsurile 
incluse în proiect aflându-se demolarea marii 
clopotnițe ridicate de Matei Basarab şi înlăturarea 
zidului fortificat de la exterior. Regele Carol | a 
construit parcul Mânăstirii Argeșului și palatul 
episcopal (1886-1890) care era folosit ca reședință 
regală de vară. Construită în stil german, clădirea este 
simetric dispusă în raport cu axa Catedralei, având în 
centru paraclisul, cu turnul-clopotniţă. Paraclisul 
(ridicat cu un an înainte de palatul regal) adăpostește 
moaștele Sfintei Muceniţe Filofteia. Mânăstirea, 
refăcută la iniţiativa lui Carol |, a fost resfințită la 12 
octombrie 1886. 

Din punct de vedere arhitectural, așa cum se 
înfățișează astăzi, biserica Mânăstirii Curtea de Argeş 
este construită din piatră fâțuită și profilată, în plan 
triconic, inspirat din planimetria bisericii mânăstirii 
Vodița, aspect reluat ulterior şi în alte construcții 
bisericești de la noi, precum Mitropolia din București, 
biserica fostei mânăstiri Cotroceni ori Mânăstirea 
Tismana. Biserica este caracterizată pintr-un pronaos 
supralărgit, contopit organic cu construcția propriu- 
zisă, ai cărui 12 stâlpi interiori — simbolizându-i pe cei 
12 apostoli — susţin o turlă pe mijloc și două turnulețe 
laterale care încununează colțurile vestice ale 
pronaosului. Pronaosul este evidenţiat în acest fel 
deoarece îndeplinește și funcţia de necropolă. 
Turnurile laterale sunt construite în formă de spirală, 
vechi motiv geometric cu importante semnificații 
spirituale. Turnul spirală dinspre miazăzi simbolizează 
coborârea lui Dumnezeu la om pentru a-l elibera de 
păcate și a-l sfinţi, iar turnul dinspre miazănoapte 
simbolizează ascensiunea omului la Dumnezeu, 
urcușul infinit spre desăvârșire și îndumnezeire prin 
har. Restul bisericii (naosul şi altarul) — cu abside care 
îi împlinesc forma de cruce — susțin de asemenea o 
turlă înaltă, a cărei îmbinare cu restul ansamblului se 
face prin bolți, rezultând un tot arhitectonic de o 
zveltețţe inegalabilă. În faţa intrării, se află un 
agheasmatar deschis, a cărui cupolă cu arcuri 
dantelate se sprijină de patru coloane, lucrate în 
marmură de felurite tonuri și împodobite cu desene. 
Văzut dinspre apus, agheasmatarul cu învelitoarea sa 
de plumb și crucea aurită se proiectează pe cele 12 

trepte care urcă spre intrarea în sfântul lăcaș și pe 
rama care o îmbracă, asemeni unui portal aplicat. 

În cadrul lucrărilor de restaurare din perioada lui 
Carol |, motivele utilizate și modul de cizelare au 
urmărit să redea, cât mai apropiat de original, vechea 
decorație a construcţiei lui Neagoe Basarab, decorație 
în care elementele aduse din străinătate fuseseră 
armonizate de arta meșterilor locali, într-un stil propriu. 
Pereţii exteriori sunt împărțiți în două zone suprapuse 
demarcate printr-un brâu, împletit în șuvițe. Fațadele 
sunt decorate în relief plat cu motive caucaziene și 
islamice. În partea de jos se află o suită de panouri 
dreptunghiulare, în care sunt fixate ferestrele, acestea 
fiind înrămate în chenare cu ornamentații dintre cele 
mai felurite care, ca și cele ale portalului de la intrare, 
amintesc întretăierea geometrică de la Mânăstirea 
Dealu. În registrul de sus, de asemenea, se află o suită 
de panouri semicirculare, în centrul cărora sunt fixate 
plăci decorative și discuri în rozetă, iar ca nişte paftale 
domnești, la întretăierea arcurilor, se află alte discuri 
mai mici, deopotrivă de fin realizate. Pe ele sunt 
așezați porumbei, care parcă stau gata de zbor, 
fiecare dintre aceștia purtând în cioc un clopoțel, care 
suna la adierea vântului. În exterior, în partea de sus, 
depășind bordurile scurte ale acoperișului așezate pe 
mai multe rânduri paralele de cizeluri, construcția 
bisericii crește într-o suită de volume și suprafeţe, pe 
care se înalță cele patru turle, extrem de bogate 
ornamental, care adună în jurul ferestrelor, asemenea 
unor dantele în relief, aceleași modele prin care se 
arată o seamă de elemente de artă arabă și georgiană. 
Acoperișul turlelor, bogat împodobit, pare ieșit din 
mâna unor aurari, iar lanţurile care susţin crucile sunt 
aidoma unor mari bijuterii lucind în soare. 

Vechiul iconostas al bisericii şi câteva icoane de pe 
timpul lui Șerban Cantacuzino (a doua jumătate a sec. 
al XVII-lea), se află în Colecţia de obiecte de artă 
bisericească din cadrul Mânăstirii Curtea de Argeș și 
tot aici poate fi văzută o evanghelie scrisă cu litere de 
aur de către Regina Elisabeta. 

În cadrul Mânăstirii Curtea de Argeş, a funcţionat, cu 
mici întreruperi, timp de peste 100 de ani, Seminarul 
teologic „Neagoe Vodă”, continuat apoi de Seminarul 
Teologic Special pentru Transilvania, până în anul 
1977. Biserica Mânăstirii Curtea de Argeș, pe lângă 
rolul său de reședință episcopală a fost, în același 
timp, și necropolă domnească, iar ulterior necropolă 
regală. În pronaosul bisericii se află mormintele 
ctitorilor principali: Neagoe Basarab (decedat la 1521), 
piatra de mormânt a monahiei Platonida - Doamna 
Despina (1554), soția lui Neagoe Basarab, piatra de 
mormânt a Doamnei Stana (Sofronia) (1531), fiica lui 
Neagoe Basarab și soția lui Ștefăniță Vodă al 
Moldovei. Tot aici se află și piatra de mormânt a 
voievodului Radu de la Afumaţi (1529), soțul Doamnei 
Ruxanda, fiica lui Neagoe Basarab. 


— 10 


În pronaos se află mormintele regilor României: 
regele Carol | (1914) şi regina Elisabeta (1916) — care 
se retrăsese după moartea lui Carol | chiar la 
Mânăstirea Curtea de Argeş, regele Ferdinand (1927) 
şi regina Maria (1938; trupul său fiind înmormântat 
aici, iar inima i-a fost depusă în capela „Stella Maris” 
de la Castelul său din Balcic. A trebuit, însă, să fie 
luată de la Balcic, odată cu cedarea Cadrilaterului 
către Bulgaria, în 1940 și depusă în firida unei stânci 
de lângă Castelul Bran. În 2015, la iniţiativa Regelui 
Mihai, Casa Regală și Ministerul Culturii au hotărât de 
comun acord ca locul inimii Reginei Maria să fie 
Salonul de Aur din Castelul Pelișor.) Separat, într-o 
criptă special amenajată în paraclisul mănăstirii, se 
găsește sicriul cu rămășițele pământești ale Regelui 
Carol al Il-lea (1930-1940), aduse în 2003 de la 
Lisabona, Portugalia, unde acesta a fost înhumat în 
1953. 

În august 2016, Regina Ana a României a trecut în 
eternitate, iar la 5 decembrie 2017 a trecut la cele 
veșnice și Regele României Mihai |. Ambii sunt 
înmormântați într-o criptă din Noua Necropolă Regală, 
aflată în vecinătate, întrucât cea existentă în vechea 
biserică de la Curtea de Argeș, nu mai are alte spații 
pentru morminte. Noua biserică ale cărei hramuri sunt 
Sfânta Filofteia și Sfinţii Arhangheli Mihail și Gavril 
este, practic, biserica de întâmpinare, primul 
monument care va fi văzut de vizitatori, fiind amplasată 
în fața celei ctitorite de Neagoe Basarab. Moaștele 
Sfintei Mucenice Filofteia sunt în prezent adăpostite în 
această nouă și frumoasă Catedrală Episcopală”. 

Sfântul Voievod Neagoe Basarab a ctitorit și alte 
biserici și mânăstiri sau a consolidat altele. Dintre 
acestea, amintim Catedrala Episcopală din Târgoviște. 
Cu toate că Mircea cel Bătrân a mutat scaunul 
domnesc la Târgoviște, mitropolia a rămas în Curtea 
de Argeș până în 1515. În 1518, Neagoe Basarab, 
cerând dezlegarea mitropolitului Nifon, începe zidirea 
mitropoliei din Târgoviște. Construcţia a fost terminată 
în 1937, în timpul lui Radu Paisie, urmașul lui Neagoe 
Basarab. 

Mânăstirea Ostrov este o mânăstire de călugăriţe cu 
hramul „Nașterea Maicii Domnului” și se află 
amplasată pe o insulă a lacului de acumulare al 
hidrocentralei Călimăneşti de pe râul Olt. Biserica este 
rezidită pe locul unei biserici mai vechi din secolul al 
XIV-lea sau începutul secolului al XV-lea, între anii 
1520-152, fiind ctitorită de Sfântul Voievod Neagoe 
Basarab și soția sa, doamna Despina. 

S-a sfinţit nezugrăvită, pentru cult folosindu-se în 
prima fază icoane pictate, aflate astăzi în Muzeul de 
Artă al României. Altarul a fost pictat în 1752, restul 
bisericii fiind în stil frescă, de o remarcabilă valoare 
artistică, fiind terminat în anul 1760. Tot atunci i s-a 
înlocuit și inscripţia din pisania veche cu un text 
românesc, scris cu litere chirilice. 


Restituiri Pitești nr. 1/2021 


Personalitatea complexă a Sfântului Voievod 
Neagoe Basarab a creat două monumente de o 
valoare excepţională: unul în domeniul arhitecturii — 
măreaţa Biserică Episcopală de la Curtea de Argeş, iar 
altul în domeniul literaturii: Învățăturile lui Neagoe 
Basarab către fiul său Theodosie, una dintre cele 
mai vechi capodopere ale literaturii române vechi, 
scrisă în slavonă. Prin condeiul său, Sfântul Voievod, 
în „învăţăturile” sale către fiul său, așterne pe hârtie nu 
numai principii de guvernare politică a statului, principii 
morale de educare a tineretului, ci și principii de 
guvernare a sufletului, care oferă celor ce le vor urma 
moștenirea adevăratelor valori, cele spirituale. Această 
monumentală lucrare a fost creată între anii 1513- 
1521. Așa cum am arătat mai sus, Neagoe Basarab și- 
a petrecut tinerețea în anturajul patriarhului Nifon și la 
Mânăstirea Bistriţa, ctitorie a strămoșilor săi Craiovești 
și acumulase o masivă cultură teologică. De 
asemenea, în tinereţea sa fusese copist, ceea ce 
presupune o bună cunoaştere a limbii slavone. În acea 
vreme, cultura avea un pronunţat caracter religios, a fi 
cult însemnând, în primul rând, a cunoaște cărțile 
fundamentale ale Bisericii, ca și unele lucrări aprocrife 
sau scrieri populare. O asemenea cultură posedă și 
autorul Învăţăturilor, care folosește în opera sa 
literatura patristică, cu deosebire lucrările Sfântului 
loan Gură de Aur, Grigorie Teologul, Efrem Sirul, 
scrierile Patriarhului Eftimie al Târnovei, ca și unele 
cărți populare de mare circulaţie ca Alexandria şi 
Varlaam şi loasaf. Acestea au circulat în manuscris și 
erau cunoscute de oamenii de cultură ai secolului al 
XVI-lea. 

„Și această să nu le gândești că le grăiesc eu din 
capul meu, ci toate le-am aflat în Sfintele Scripturi și ți 
le grăiesc ca să-ţi fie de certare și de învăţătură și de 
toată trezvia și chibzuiala și bucuria ce va să fie. Deci 
să nu pară cuiva rău sau să aibă vreo împuternicie 
spre noi pentru aceste cuvinte, că pentru folosul 
sufletelor voastre ne-am nevoit, din adâncul inimii, și v- 
am adus aminte". 

Toate calităţile specifice unei vieţi creștine virtuoase, 
etice, exprimate atât de concis și convingător de 
domnitorul român, erau fără îndoială apreciate de 
lumea ortodoxă a timpului. Cu atât mai mult, cu cât în 
epocă circula și tratatul lui Nicolo Machiavelli, 
Principele, care oferea un sinistru tablou al cinismului 
politic militar, dar şi Orologiul Principilor, opera 
spaniolului Antonio De Guevara, care, asemenea 
Învățăturilor lui Neagoe Basarab..., era o expresie a 
moralei creștine „în practica diplomatică', ambele 
reţinând „filonul istoric al lui Marc Aureliu”, cum spune 
prof. dr. lon Dumitriu-Snagov. 

Una dintre ideile de bază ale voievodului este aceea 
a monarhiei de drept divin. „Că nu te-au ales, nici te- 
au unsu oamenii spre domnie, ci Dumnezeu te-au ales 
și te-au unsu și a aceluia plăcere să faci” 10. 

Învățăturile conţin numeroase sfaturi despre modul 
cum trebuia condusă ţara, despre relaţiile domnului cu 
boierii: numirea dregătorilor, administrarea justiţiei, 
primirea solilor străini, purtarea războiului etc., toate 
aceste sfaturi alcătuind un adevărat manual de 
guvernare a statului şi fiind considerate prima lecţie 
de diplomaţie medievală românească. 

„O, fâtul mieu Theodosie și voi alţi domni și fraţi toți! 
Din cât am putut cunoaște cu firea și a pricepe de 
rândul solilor, cum să vor cinsti când vor veni să fie la 
sfat şi vor fi oameni mari şi de la domni creştini, carii 
cred în Domnul nostru lisus Hristos şi preacuratei lui 
maici, aceștea soli carii vin la voi, unii vin ca să facă 
jurământu şi legătură, iar alţii vin ca să facă pace, alții 
să vorovească niscare lucruri de treabă, iar unii vin 
pentru dragostea și pentru prietenia. lar aorea vin alţii 
cu cuvinte aspre şi de vrajbă, cum le iaste învățătura și 
porunca de la domnii şi stăpânii lor. Că la domni mulţi 
soli de în multe părţi vin, și cu multe feliuri de sol. lar 
voi să nu cinstiți numai pre cei ce vă vor aduce vești 
bune, ci să cinstiți și pre cei ce vă vor aduce vești rele, 
că aşa să cade. Și să fie toţi cinstiţi de voi într-un chip 
și dăruiţi. Că cu acea puţinea cinste ce le veţi face, iar 
ei mult vor lăuda numele vostru și-l vor înălţa”11. 

A face dreptate săracului este un leitmotiv al 
învățăturilor, o constantă aducere aminte a primei 
îndatoriri a celui care are puterea politică. Așadar, nu 
dobândirea puterii, nici amplificarea ei, ci exercitarea 
dreptăţii evanghelice este scopul guvernării. 

„lată că suntem datori, noi cei puternici, să ajutăm 
celor slabi să-i îndreptăm și să nu facem atâta în voia 
noastră, cât în voia vecinului și săracului și a 
neputernicului, că așa zice marele Pavel." 

„Și de va fi mai harnicu unul din cei săraci decât unul 
den feciorii de boiari sau decât o rudă de ale voastre, 
voi să nu daţi acelora cinstea şi boeriia, în fățărnicie; 
ce să o daţi aceluia mai sărac deaca iaste vrednic şi 
harnic și-și va păzi dregătoria cu cinste”. 

Domnul îşi povățuieşte urmașii: Să nu iubiți vremile 
de răzmeriță și să săriți la fapte de trufie, adică să 
păstreze pacea cu popoarele din jur. Această dorință 
de pace se reflectă în întreaga politică a domnului Ţării 
Românești, în timpul domniei căruia ţara a avut pace. 
Domnul este sfătuit să judece drept, pe fiecare după 
fapta sa și să asculte şi pe nevoiași, judecata dreaptă 
contribuind și ea la menţinerea unui renume bun în 
lume. Aceste sfaturi își găsesc confirmarea în practica 
judecătorească a lui Neagoe Basarab, ceea ce 
dovedește că amintirea lăsată de el posterităţii a fost 
aceea a unui domn drept12. 

Cât de actuale sunt și astăzi aceste sfaturi și 
învățături pentru noi, dar mai ales pentru guvernanți. 
Dar cine să ia seama la ele? 

Aceste gândiri filosofice şi învățături înțelepte, care 
exprimă tulburătoare reflecții politice și morale, au 
făcut pe istoricul Bogdan Petriceicu Hașdeu să-l 

numească pe Neagoe Basarab Marc 
Aureliu al Țării Romanești, principe, 
artist și filosof. 

Monumentala lucrare a 


Tabloul votiv al domnitorului Neagoe Basarab și al familiei sale 
de la Mănăstirea Curtea de Argeş 


domnului cu apucături 

împărătești, cum îl numea Nicolae we 

lorga pe voievodul Neagoe Basarab, e A o * (3 7 3 RI eros 
alături de alte argumente precum | AA MATA N Sa hi iu, 


milostenia, darul  ctitoririi de 
mânăstiri și cel de binefăcător al 
întregii Ortodoxii, a stat și ea la baza 
canonizării Voievodului de câtre 
Biserica Ortodoxă Română. 


III. Unele concluzii 


În loc de orice alte comentarii de 
final, propun cititorilor un moment de 
reflecţie și meditaţie asupra treptelor 
desăvârşirii pe care Sfântul Voievod 
Neagoe Basarab le punea în atenţia 
fiului său Teodosie: 

„Că mai întâi de toate este 
tăcerea, iar tăcerea face oprire, 
oprirea face umilinţă și plângere, 
iar plângerea face frică, și frica 
face smerenia, smerenia face 
socoteală de cele ce vor să fie, iar El | | Ra = 
acea socoteală face dragoste, și Li să | Ra E iaca, 
dragostea face sufletele să | îti fr CC AS 
vorbească cu îngerii. Atuncea va 
pricepe omul că nu este departe 
de Dumnezeu”. 

Dumnezeu să ne ajute! 

Pentru dezvoltări, a se vedea Pavel 
Chihaia, De la “Negru Vodă” la Neagoe 

cultura românească a evului de mijloc, 
Editura Academiei, București 1979, pp. 
48-65. 

4lon D. Sandu, Neagoe Basarab, 

SPentru dezvoltări, a se vedea Diacon Alexandru Briciu, Pentru dezvoltări privind citatele prezentate, a se vedea 
Sfântul Voievod Neagoe Basarab, print al păcii, articol Neagoe Basarab, Invățături către Fiul său Teodosie, Editura 
publicat la 26 septembrie 2009 în ziarul Lumina. Arhiepiscopiei Curtea de Argeș, 2009, pp. 27-81. 

Un vechi pomelnic de la biserica piteșteană 
"Buna Vestire”- Greci 


Continuăm publicarea vechilor pomelnice piteștene, 
stop-cadre unice ale societăţii secolului al XIX-lea de 
aici. Într-un număr mai vechi, ne oprisem asupra 
pomelnicului din 1837 al bisericii „Buna Vestire”- Greci, 
un document de o reală valoare documentară, o 
bucată consistentă de istorie socială piteșteană, în 
special a mahalalei de Galben. Un al doilea pomelnic 
aflat până în secolul trecut în inventarul acestei vechi 
biserici -— ctitorită în 1564 de către logofătul Ivan 
Norocea și păstrătoare a unui diaconicon original, din 
sec. al XVl-lea în frescă de secol XVII, cea mai veche 
din urbe! — este cel din 1872, publicat parţial de către 
părintele Marin Branişte. Un al treilea este cel supus 
atenţiei aici, nedatat, dar situat foarte probabil după 
mijlocul secolului al XIX-lea. Rațiunea acestei plasări 
este următoarea: imediat după pomelnicul ctitorilor, 
urmează cel al protopopului Constantin Brădeanu 
(1798-1862), motiv destul de rezonabil în intuirea 
datării. Mai mult, protopopul este deja trecut la rubrica 
„Morţi”, ceea ce demonstrează faptul că pomelnicul 
este întocmit după 1862. 

Manuscrisul, aflat într-o stare de relativă degradare, 
este frumos caligrafiat în chirilică, o ultimă zvâcnire, 
spunem noi, a acestui reflex logofețesc medieval, 
latinizarea alfabetului în Principate, ireversibilă, fiind 
deja în linie dreaptă. El nu este altceva decât o 
actualizare, o ajustare esenţială a celui din 1837, scris 
tot de către protopopul Constantin Brădeanu. Titlul, 
„Pomelnicu ctitorilor sfintei (loc șters) cu hramul Buna 
Vestire”, anunţă un regal onomastic local, încă de pe 
prima pagină autorul oferind indicaţia generală: 
„Aceștea sunt ctitori(i) care au dăruit sf. biserlici) 
moșia Șuica și moșia Băiculești” — din arhiva internă 
știm doar cine a dăruit Șuica, nu și Băiculeșțtii. Sunt 
enumerați următorii: Ivan (Norocea, ctitorul, mare 
diplomat care, la un moment dat, a dorit să-i 
catolicizeze pe ortodocșii din Țara Românească), 
Stana (soţia logofătului Ivan Norocea), Petre (unul din 
fiii lui Ivan Norocea), Arsenia, Teodor, Sanda, Hristov, 
Velica (fiica lui Ivan Norocea pentru care Mihai Viteazu 
făcuse o pasiune), Gheorghe, Matei, Dumitra, 
Duminică (logofăt piteștean care, în 1731, dăruiește 
bisericii moșia Șuica, actualmente în judeţul Olt), 
Păuna (donatoare, soţia lui Duminică de mai sus), 
Matei, Sima, Pandele, Nicolae, Ana, loan, loan. 

Urmează pomelnicul părintelui protopop Constantin 
Brădeanu, cleric al cărui traseu l-am cunoscut deja din 
numărul trecut al prezentei reviste. Imediat, ca 
donator, Dimitrache Linguriţă, cel care, potrivit 

manuscrisului, oferă bisericii „locul cu embatichi din 
valle”. Acesta are la rubrica „Morți un ieromonah, 
Natanail. Tot pe foaia dedicată lui Linguriţă, clericii trec 
ulterior viii lui Nicolae Dimancea, avocat piteștean, fost 
gradat bucureștean, intrat prin căsătorie în neamul 
boierilor Furduescu3. Urmează pomelnicul lui Niculaie 
Popescu Balotă, epitrop la biserica „Greci' în acea 
perioadă (potrivit arhivei interne), intelectual cu rangul 
de pitar (comun fiilor de boier), descinzând din boierii 
Balotă. Mai precis, potrivit mitricelor bisericii, acest 
Nicolae este fiul polcovnicului lordache Balotă, iar 
soţia lui, Elena, este fiica pitarului loan Racoviceanu, 
important reprezentant al  patriciatului urban 
piteştean. La rubrica „Morți, printre alţii, următorii 
clerici: Tarahia monahia, Lambe iereu, Neacșa erița, 
Duţul ereul, Ecaterina erița, Dumitrana erița, Sima 
ereu, Radu ereu, Nicolae ereu, Maria erița, Nicodim 
monahu, Roman monahul. Urmează pomelnicul lui 
loan Cornăţeanu -— potrivit arhivei interne, o Casandra 
Cornăţeanu, foarte probabil rudă, vinde un loc lângă 
biserica „Greci”, o vânzare controversată, care se 
transformă într-o speţă civilă care implică însăși 
biserica. După pomelnicul croitorului Costache 
Goleșteanu și cel al cocoanei Casandra din Elada, 
pomelnicul protopopului Șărban și al preotului 
Pandele, amândoi clerici la „Greci”. La „Viii” celui de-al 
doilea, Nicolae preotul, nimeni altul decât preotul 
Nicolae Boerescu de la biserica domnească, fiul popii 
Pandele. 

Urmează pomelnicul lui Dimitrie Drăgoescu, fost 
epitrop la „Greci” (potrivit arhivei bisericii), şi cel al lui 
Teodor Brătianu (maior, apoi mare agă, căsătorit cu 
Anica Enghel și apoi cu Marița Lerescu, în 1856 — 
conform mitricelor interne), care la „Morţi' o trece pe 
Sofia monahia. Urmează pomelnicul pitarului Ghiţă 
Enescu, al lui Nae Hirișescu, al „sărdăresi(i) Catinca 
Lereasca și Costică Lărescu'”, al pitarului Grigorie 
Bădulescu, al pitarului Costandin Botea, al serdarului 
Costică Vărzaru (completat cu creionul în latină, „ruda 
cu Domnul Daniil Chiriţescu, 1890, noiembrie 8'), al 
pitarului Niculae Slăvescu, al inginerului loan Pevpaitu, 
al Linţei Furdueasca, al lui Teodor Marioșeanu, al lui 
Tache Brătianu şi al lui llie Brătianu, majoritatea mici 
boieri și funcţionari, reprezentanţi direcţi ai 
intelectualităţii românești locale din secolul al XIX-lea. 
Urmează viii și morţii protopopului Nicolae („Nae 
sechelarie”) Constantinescu, mare liberal argeșean, 
viitor paroh la biserica domnească - pe timpul lui, 
acelei biserici i se demolează pridvorul supraetajat, în 

locul lui zidindu-i-se o turlă contrastantă inestetic cu 
corpusul bizantin al bisericii, motiv pe care comuniștii îl 
vor invoca pentru a o demola —, al popii Sandu Croitoru 
(Alexandru Antonescu, strămoș al mareșalului 
Antonescu), al lui Hristea Lăzărescu (tatăl preotului 
Nicolae de la „Greci'), al preotului Gheorghe sin 
diaconu Ene de la „Greci, al părintelui NIRO ae 
referendarie (Vișinescu, de la biserica Mavrodolu9 ), al 
popii Neagu Brașov de la „Greci, al lui Hristache 
cavafu (la rubrica „Morţi”, mulţi clerici și monahi), al lui 
Costache măcelaru, al diaconiţei Floarea, al lui Nicolae 
croitoru (completat cu litere latine, următoarea 
informaţie: „acum remas fiul lui Dimitrie N. Rădulescu 
din strada Maica Precista — 1890 august”), al lui 
Spiridon Rădulescu, al lui „llie cizmaru ceizice 
Boeru'(completat în latinește „Costică Popescu 
dascăl”). 

loan Ștefănescu (primii la morţi sunt Toma preotul și 
loana preoteasa), Ghiţă cârciumaru, Lucsandra 
Manoleasca, jupăneasa Joița, Anica Furdueasca, 
jupăn Raicu simigiu închinătoru, Ioniţă al Gherghini (la 
morţi, numeroși preoţi: Marin diacon, Teodora 
diaconița, Pătrașcu erei, Tănase diacon, lon erei, 
Gheorghe erei, lie erei), loniţță cojocaru, Petre 


Costaiche Militariul (Rusescu), Zinca Condeasca, 
Costaiche lonescu, Dobre lonesu, Taiche Ștefănescu, 
Gheorghe cafegiu din Buzău, Badea tâmplaru, Marin 
birjaru, Grigore cizmaru, Petre sacagiu („Cherbeleaţă” 
completat ulterior în litere latine), Ștefan Erculescu 
(1864), Sița (Lucsandra) Ti(g)veanca, Gheorghe 
cizmaru al Ecaterinii, Gheorghe Negulescu, cocoana 
Elisabeta Chiţeasca, Nae croitoru de la Poște (1892), 
lon Dima Ungurel (paracliser, 1890), preotul Nicolae 
Boerescu. 

Pomelnicul notează atent și ireversibil numele 
câtorva dintre foștii mahalagii de aici, în definitiv ultimii 
piteșteni medievali. 


Note: 


ÎMarin M. Braniște, Pisanii, însemnări şi manuscrise din 
vechile biserici ale oraşului Piteşti, (|), în „M.O.", anul XXIII, 
1971, nr. 1-2, p. 64. 

2Octavian Dărmănescu, Protopopul piteștean Constantin 
Brădeanu (1798-1862), în „Restituiri. Piteşti”, anul XVII, nr. 4 
(58), 2020. 

S.J.A.A.N., C.R.S.C., Parohia Buna Vestire-Greci, Dos. 
1/11861, Cununaţi, f. 1. 

4S J.A.A.N., C.R.S.C., Parohia Buna Vestire-Greci, Dos. 

1/1849, Botezaţi, f. 1. 











croitorul, jupâneasa Ancuţa, Sultana Ti(g)veanca, Teodor Mavrodin, Episcopia Argeșului, 1793-1949, 
cocoana Elisaveta Neguleasca, Costache bărbieru, Pitești, 2005 p. 167. p. 479. 

Proprietari de automobile din oraşul Piteşti 
şi judeţul Argeş în anul 1924 


Aurel RADU 


Inspector superior, Arhivele Naţionale - Serviciul judeţean Argeș 


În Anuarul automobilelor din țară şi trăsurilor din 
Bucureşti, publicat în 1924 de Mişu Capeleanu, E. 
Cusin şi Victor Marinescu, în judeţul Argeş şi oraşul 
Piteşti, erau înregistrate 40 de automobile, în fapt mai 
puţine, doar 35, întrucât din lista-tabel lipsesc 
înregistrările pentru poziţiile: 7, 18, 22, 38 şi 39. 

Cele mai numeroase erau autoturismele personale 
numite turisme (23), urmate de camioane (8) şi 
camionete (4). Piteştenii deţineau cele mai multe 
automobile (28), iar restul erau deţinute de proprietari 
de pe raza judeţului Argeş (6). 

Automobilele cele mai des întâlnite pe străzile 
orașului proveneau din uzina americană Ford (12), 
fiind urmate îndeaproape de cele provenite din fabrica 
italiană Fiat din Torino (9). Alte mărci auto mai slab 
reprezentate deţinute de piteșteni proveneau din 
cunoscute fabrici europene: din Cehia - Laurin 
Klement (2); din Germania — Adler (1), Benz (1), 
Bussing (1), Hansa (1), Horch (1), Mercedes (1) și 
Presto din Chemnitz (1); din Italia — Diatto (1) și Itala 
(1), ambele din Torino; din Franţa — Renault (1), dar și 
din fabricile din SUA — Clydesdale (1) și Overland (1). 

Instituţiile judeţene sunt printre primele beneficiare 
de autoturisme înregistrate în oraşul Piteşti, în frunte 
cu Prefectura judeţului Argeş și Serviciul Tehnic Argeş, 
urmate de Regiunea || Sanitară (2), Serviciul Sanitar 
Argeş, Consilieratul Agricol Argeş, dar şi societatea 
Ţesătoria Română. 


În general, toţi deţinătorii particulari de autoturisme 
erau reprezentanţi ai burgheziei piteştene în 
ascensiune sau din rândul ofiţerilor din garnizoana 
Piteşti. La poziţiile 16 și 17 din tabel, a fost trecut 
inginerul D. Dinca, însă considerăm că este o eroare 
de tipar regretabilă, singurul inginer piteștean cu 
renume naţional fiind Dimitrie Dima. 

Ordinea din lista-tabel reflectă cel mai probabil 
ordinea în care au fost înregistrate oficial 
autoturismele, o mărturie pitorească în acest sens fiind 
cea a scriitorului și publicistului piteștean Tudor 
Teodorescu-Braniște: 

„Într-o zi a apărut pe ulițele orașului cel dintâi 
automobil, adus de prefectura de judeţ. Auzisem de 
mult că există asemenea mașini, dar nu văzusem nici 
una. Când se auzea de departe păcănitul motorului şi 
sunetul claxonului, toată strada intra în panică. 
Mamele ieșeau în goană ca să-şi culeagă copiii, care 
se jucau pe afară şi să adune orâtăniile, care 
ciuguleau printre pietrele pavajului. Birjarii săreau de 
pe capra trăsurii, ca să apuce de dârlogi caii, care 
sforăiau înfricoşaţi, gata s-o ia razna. Cărăușii 
împingeau boii către trotuar, lovindu-i fără milă, ca să- 
i poată stăpâni. În timpul acesta, maşina, dacă nu mă 
înșel un Ford decapotabilZ, trecea maiestuoasă, cu 
viteza fantastică pentru vremea aceea de 40 km pe 

O plimbare în Parcul Trivale cu întreaga familie în anul 1928. 
Sursa: Colecţia privată Cătălin Tudor din Pitești (www.facebook.com/ Pitestiulmeu/, 22.11.2019) 

Note: 


1 Anuarul automobilelor din țară şi trăsurilor din Bucureşti. 
Ateliere de reparat, garaje, depozite de benzină, cauciucuri 
şi accesorii de automobile, Tipografiile Române Unite, 
Bucureşti, 1924, p. 290-291. 

Fordul a fost prima mașină a Serviciului Tehnic Argeș 
aflat lângă Prefectura Argeş. În clădirea Serviciului Tehnic 

Argeș, construită în stil neoromânesc, înainte de Primul 
Război Mondial a funcţionat în perioada comunistă Direcţia 
Agricolă Argeș. 

STudor Teodorescu-Branişte, 
Eminescu, 1976, p. 28. 

În original este trecut D. Dinca. Asemenea și la nr. crt. 
17. 


Scara vieții, Editura 


Confluenţe între istoria Algeriei 
și literatura francofonă. Cazul Assiei Djebar 
(1936-2015) 


|. Din istoria colonizării 


franceze în Algeria... 


Francezii au pătruns în Alger în 18301, având 
nevoie de o cucerire colonială de anvergură pentru a- 
și consolida puterea pe plan internaţional. Treptat, au 
început să implementeze schimbări atât în plan 
cultural, cât și instituțional, vizând, apoi, și planul 
mentalităților și al convingerilor religioase. Coranul era 
baza învăţăturii în spaţiul algerian, la acel moment 
regență aflată sub suzeranitate Otomană. Într-un 
context în care indigenii rezistă în faţa noii influenţe, 
francezii încep să introducă studiul limbii franceze, 
precum și reglementări de ordin administrativ în Alger 
și în alte orașe, cum ar fi Oran. În 1835-1836, se 
înființează școli unde tinerii (atât europenii stabiliţi pe 
teritoriul colonizat, cât și indigenii) aveau posibilitatea 
de a-și aprofunda studiile. Scopul tuturor măsurilor a 
fost realizarea unei apropieri între cele două culturi. În 
1835, biblioteca și muzeul din Alger devin repere 
culturale pentru populaţia de pe teritoriul algerian. Cu 
toate acestea, principiile care definesc cele două 
culturi, în profunzime, creează diferenţe și o serie de 
conflicte sângeroase care vor marca populaţia din 
spaţiul algerian (războiul algero-francez, 1954-1962). 

Începând cu 1947, după Cel de-al Doilea Război 
Mondial, Algeria speculează momentul și tinde spre 
emancipare politică. Astfel, anul 1954 înregistrează 
primele conflicte franco-algeriene de anvergură, cu 
obiectivul câștigării independenţei. În paralel, 
societatea franceză asistă la schimbări politice interne, 
odată cu afirmarea lui Charles de Gaulle, care pune 
bazele celei de-a V-a Republici (conform Constituţiei 
din 4 octombrie 1958). Afirmarea naţionalismului 
algerian atinge apogeul în cadrul conflictelor 

sângeroase, în urma cărora Algeria dobândește 
independenţa. Spre sfârșitul anilor '30, clasa 
intelectuală algeriană aspiră la dobândirea acelorași 
drepturi politice pe care le au cetățenii francezi și la 
recunoașterea limbii arabe ca limbă oficială, precum 
era franceza. Începând cu 1954, se declanșează lupta 
pentru egalitatea în drepturi, scopul ultim fiind 
obţinerea independenţei. FLN (Front de Liberation 
Nationale) se remarcă prin acţiuni care servesc 
scopului anterior menţionat (greve, conflicte de gherilă, 
terorizarea familiilor europene, masacre). Data de 1 

noiembrie 1954 marchează începutul războiului dintre 
coloniști și naționaliștii musulmani ale căror acţiuni 
ostile sunt orchestrate de FLN. 

Colonizarea presupune invadarea teritoriului străin 
și implementarea unei politici administrative prin care 
puterea colonială își afirmă superioritatea. Ideea de 
obţinere a independenţei / decolonizare prinde contur, 
din ce în ce mai mult, odată cu instituirea celei de-a V- 
a Republici, sub conducerea lui Charles de Gaulle. 
Acesta susţine formarea unui stat algerian? pe 
principiul autodeterminării (poporul colonizat dispune 
de suveranitate), care să-şi aleagă conducători de 
origine algeriană. De Gaulle a rezolvat conflictul dintre 
cele două popoare, astfel încât Franţa și Algeria 
independentă să rămână în relaţii bune de colaborare 
pe plan militar și economic. Cutumele transmise din 
generaţie în generaţie, solidaritatea în lupta pentru 
eliberare, afirmarea valorilor religioase comune stau la 
baza formării și menţinerii unui stat autonom. În acest 
context, după data de 3 iulie 19625 (în urma încheierii 
acordurilor de la Evian), relaţiile cu statul francez vor fi 
unele de colaborare, după cum va recunoaște însuși 
Charles de Gaulle? Algeria își câștigă independenţa 
de stat?. 

Discursul lui Charles de Gaulle, din 4 iunie 1958, 
rămas în istorie prin celebra replică Je vous ai compris, 
menţine această situaţie de ambiguitate. Liderul politic 
francez adoptă o atitudine echidistantă, susţinând 
ideile de fraternitate și egalitate6. Astfel, fiecare dintre 
cele două tabere se regăsește în mesajul lui de Gaulle, 
care actualizează, în subtext, o idee ce prinsese contur 
încă din anii '50: ideea de interculturalitate. Într-un 
context al dezvoltării relaţiilor internaţionale, aceasta 
devine apanajul democraţiilor al căror scop era acela 
de a-și extinde puterea, prin afirmarea propriilor valori: 

(...) în Europa s-a căutat în interculturalitate o 
modalitate de coexistență pașnică și întrepătrundere 
între comunități culturale diferite, ca soluţie alternativă 
la imposibila aplicare universală a principiului „O 
națiune, o limbă, o țară”, pe care s-au constituit 
majoritatea statelor naționale europene, dar care a 
generat și nenumărate tensiuni și conflicte A 

Interculturalitatea înseamnă deschidere către 
dialog, afirmare a valorilor identitare și, în același timp, 
asimilarea valorilor specifice altei/altor culturi. În cazul 
fenomenului de colonizare a Algeriei, însă, rezistenţa 
la schimbările dirijate de statul francez se explică prin 
diferențele majore care opun cele două lumi: orientală 
și occidentală. 


II. De la colonizare 
la literatura 


de expresie franceză 


Perspectiva faţă de noul statut al poporului algerian, 
după anul 1962, va genera alte dileme: condiţia 

scriitorului într-un stat ce și-a câștigat independenţa, 
alegerea publicului (francez sau algerian și, implicit, a 
limbii de redactare a operelor), dificultatea de se 
reconecta la valorile originare, necesitatea vindecării 
de traumele trecutului. 

Universul literar algerian se afirmă tot mai mult prin 
ceea ce va deveni literatura algeriană de expresie 
franceză ale cărei izvoare sunt puternic ancorate în 
procesul de colonizare. Învăţarea limbii franceze este 
parte din procesul de asimilare a culturii colonizatorului 
/ cuceritorului. Astfel, utilizarea limbii franceze se 
extinde dinspre zona administrării coloniei câtre 
școală, prin introducerea în programul de studiu. 
Limba arabă trece în plan secund, doar dialectele (cel 
berber, de exemplu) mai rămân câteva mărci ale 
autenticităţii populaţiei colonizate. 

Evoluţia literaturii de expresie franceză”, în acest 
context al colonizării Algeriei și al războiului algero- 
francez, este puternic marcată de evenimentele 
istorice, cu atât mai mult cu cât scriitorii care o 
reprezintă au trâit ori au suportat urmările acestor 
evenimente tulburătoare, marcate de lupta pentru 
putere. Cu timpul, pentru elita de scriitori algerieni care 
au scris în limba franceză (și sunt asimilați literaturii 
francofone), opera literară sau cinematografică 
devine o formă de rezistenţă și afirmare a identităţii lor 
de neam. Câteva nume marcante în această direcţie 
sunt: Malek Haddad (1927 — 1978; opera sa 
evidențiază  alienarea produsă de colonizare, 
rezistența populațiilor din spaţiul algerian, speranţa 
într-o ordine socială bazată pe principiul libertăţii, rolul 
literaturii în această luptă pentru păstrarea identităţii de 
neam), Kateb Yacine (1929 — 1989; personajul katebin 
se află în căutarea Sinelui, prin rememorarea și 
reinterpretarea trecutului; romanul Neajma al lui Kateb 
Yacine evidenţiază imaginea colonistului revoltat), 
Mohammed Dib (1920 — 2003; prin romanele sale, Dib 
anticipează efectele colonizării şi extinderea acestora 
de la domeniul public spre viaţa privată), Assia Djebar 
(1936 — 2015; opera sa se concentrează asupra unor 
multiple aspecte, între care: condiţia femeii / 
conjugalitatea în timpul și după războiul de 
independenţă, problematica utilizării limbii franceze, 
urmările colonizării și conflictelor civile asupra 
intelectualităţii algeriene). 

Problematica identităţii (raportul Sine-Celălalt) este 
un alt aspect des întâlnit în operele scriitorilor 
menţionaţi mai sus. Imaginea de sine este raportată la 
imaginea colonizatorului (l'Autre) și la schimbările 
sociale, culturale, politice. Literatura are un rol 
important în conturarea acestui raport, iar opera 
literară devine un „spaţiu' propice pentru afirmarea 
identităţii ce presupune o serie de corespondențe (cu 
timpul, spaţiul, semenii, puterea dominatoare, 
resorturile psihice etc.). Personajul se regăseşte pe 
sine, fie prin interiorizarea evenimentelor și înfruntarea 
amintirilor, fie prin alegerea căii exilului și deschiderea 

către necunoscut. Intervin, aici, idei referitoare la 
memoria colectivă şi memoria individuală. 


III. Despre Assia Djebar — 


multum in parvo 


În continuare, ne concentrăm asupra câtorva idei ce 
reprezintă niște constante ale operei scriitoarei 
algeriene de expresie franceză, Assia Djebar. Debutul 
său în literatură se situează sub incidenţa 
evenimentelor social-politice: schimbările impuse de 
procesul colonizării spaţiului algerian de către francezi, 
greva studenţilor algerieni (1955, Franţa) care 
solidarizează cu semenii lor în ideea decolonizării, 
conflicte militare. Astfel, primul său roman, La Soif, 
publicat în 1957, reprezintă primul pas în angajarea 
Assiei Djebar în problematica fenomenului colonizării. 
După obţinerea independenţei de câtre Algeria, în 
1962, Assia se concentrează asupra efectelor 
prezenţei puterii colonizatoare pe teritoriul algerian și 
războiul civil care se instalează sub pretextul 
reîntoarcerii la valorile tradiționale, prin înnăbușirea 
oricărei legături cu spaţiul francez. 

Fenomenul colonizării și efectele produse de 
acesta, prezentate pe scurt în prima parte a acestui 
articol, marchează evoluţia femeii Fatma Zohra- 
Imalayene, care, sub pseudonimul Assia Djebar, va da 
glas convingerilor celor mai intime, prin cuvinte 
așternute în sute de pagini. Imaginarul djebarian este 
puternic marcat de lupta pentru putere. Aceasta trece 
din planul socio-politic în domeniul vieţii private și se 
concretizează prin raportul masculin — feminin, 
supunere — dominare, conservatorism — 
cosmopolitism. În romanele sale: L'Amour, la fantasia 
(1985), Ombre sultane (1987), Loin de Medine (1991), 
Vaste est la prison (1995), Assia aduce în prim-plan 
femeia adolescentă, soție, mamă, militant, pe fondul 
evenimentelor care au tulburat spaţiul algerian. În 
romanul L'Amour, la fantasia, istoria este un pretext 
pentru căutarea identităţii, în vreme ce Ombre sultane 
se axează mai degrabă pe problematica mariajului 
perceput din prisma a două femei. Loin de Medine este 
un roman a cărui acțiune se derulează în vremea 
profetului Mahomed, lupta pentru putere având dublu 
sens: conflictul urmașilor pentru succesiune, după 
moartea profetului și raportul masculin — feminin, prin 
prisma poligamiei și al extinderii rolului femeii la 
chestiunile sociale. Vaste est la prison este despre 
puterea de a alege a femeii care se lasă pradă unei 
pasiuni adultere. 

În toate romanele anterior menţionate, drama 
conflictelor sângeroase / schimbărilor social-politice 
care au marcat Algeria în perioada colonială și 
postcolonială, se resimte fie în descrieri ample sau 
episoade precise, fie în aluzii sau idei exprimate printre 
rânduri. În direcţia aceasta, reținem și romanul Le 
Blanc de lAlgerie (1995) ce aduce un omagiu 

intelectualilor care au avut de suferit în aceste 
perioade, mai cu seamă cea postcolonială, cunoscută 
în istorie și sub denumirea la d&cennie noire. În acest 
roman, Assia reunește date istorice sau autobiografice 
cu scene ce reprezintă rodul imaginaţiei creatoare. 
Astfel, este prezentată o serie de confraţi (scriitori sau 
personalităţi care au marcat într-un fel sau altul viaţa 
Assiei), mulţi dintre aceștia fiindu-i prieteni. Ca un ultim 
omagiu, Assia „se întâlnește” cu scriitori precum 
Abdelkader Alloula, Malek Haddad, Jean Amrouche, 
Mouloud Mammeri, Kateb Yacine, cu psihiatrul Frantz 
Fanon, omul politic Abane Ramdane, sociologul 
MHamed... Toţi aceștia au trecut la cele veșnice prea 
devreme, prematur (idee redată prin sintagma /a mort 
inachevee), iar Assia refuză ca uitarea să se aștearnă 
peste numele lor. Aceste pierderi umane sunt cel mai 
crunt tribut al războaielor care au măcinat Algeria și 
apar în memoria scriitoarei precum niște umbre sau 
voci neliniștite în căutarea păcii și a dreptății. 

În eseul Ces voix qui m'assi&gent... En marge de 
ma francophonie, publicat în 1999, Assia explică 
modul în care voci ale trecutului îi revin în memorie, 
misiunea ei, în acest caz, fiind aceea de a le crea un 
„spaţiu', pentru a le readuce în actualitate. Imaginarul 
djebarian se regăsește, așadar, la confluenţa dintre 
ceea ce a fost și ceea ce este. Mai rămâne un singur 
aspect de stabilit: limba în care își scrie opera — 
franceza sau araba. Paradoxal, Assia alege să se 
exprime în franceză, limba puterii colonizatoare, a 
cuceritorului. Această predilecție pentru franceză 
atrage asupra scriitoarei critici din partea 
conaţionalilor. În eseul menţionat mai sus, Assia aduce 
în discuţie ideea de interculturalitate și libertate de 
alegere, recunoscând faptul că, deși scrie în franceză, 
ea rămâne o femeie de origine algeriană. Gândul îi 
este întotdeauna la poporul în care s-a născut și nu 
încetează nicio clipă să-i scrie frământările, 
neajunsurile, nedreptăţile. „Je suis femme algerienne 
(...) jai utilise jusque-lă la langue frangaise comme 
voile ''. 

De altfel, tatăl ei, institutor, o iniţiază în studiul limbii 
franceze pe când era doar o copilă, susținând-o până 
va ajunge prima femeie de origine magrebiană care 
intră la Școala Normală Superioară Î] din Săvres, la 
secţiunea istorie. Începând din acest punct, Assia 
Djebar are un parcurs fulminant, ce culminează cu titlul 
de membru al Academiei Franceze, în 2005. 


IV. Concluzie 


Evenimentele istorice au reprezentat, de cele mai 
multe ori, imboldul scriitorilor de origine algeriană, ale 
căror nume le-am pomenit în acest articol. Colonizarea 
a presupus un proces complex, care a implicat și multe 
conflicte pe scena politică, extinzându-se pe câmpul 
de luptă. Trăit prin ochii copilului sau al adolescentului, 
acest proces a lăsat urme adânci în conștiința adultului 


19 — 


File de istorie 


de mai târziu. Una dintre poverile cele mai grele 
(resimţită atât de Kateb Yacine, cât și de Assia Djebar) 
a fost aceea a (auto)exilului. Mereu între două lumi și, 
implicit două culturi (franceză și arabo-berberă), acești 
scriitori converg într-un spaţiu în care istoria îi 
consemnează pentru veșnicie: literatura francofonă. 


Note: 


Franţa se afla sub conducerea lui Carol al X-lea. La scurt 
timp, a urmat revoluţia din iulie, soldată cu obţinerea puterii 
de către Louis-Philippe D'Orleans. Motivele invaziei Algeriei 
au fost: diminuarea fenomenului de piraterie din Marea 
Mediterană, reafirmarea puterii francezilor ofensaţi de gestul 
căpeteniei otomane, Hussein Dey, de a-l fi lovit pe consulul 
francez, în timpul negocierilor unor datorii pe care guvernul 
francez le avea de achitat Algeriei. 

2Notre objectif n'est pas du tout de garder la 
responsabilite politique, administrative, et economique de 
I'Algerie. Cette politique-lă, si elle a pu, en de tout autres 
temps, €6tre peut-etre, peut-âtre, peut-âtre, valable, 
aujourd'hui elle serait vaine et anachronique. (...) Alors, le 
probleme algerien se ramene pour nous â trois termes 
essentiels: linstitution d'un Etat algerien, les rapports de la 
France avec cet Etat et, comme vous lavez propose, 
monsieur, lavenir du Sahara. Charles de Gaulle, Conference 
de presse du 5 septembre 1961. 

Cf. Beyssade, Pierre, La Guerre d'Algerie 1954-1962, 
pp. 211-253. 

4La perspective qui s'ouvre sur lavenement d'une Algerie 
independante, cooperant €troitement avec nous, satisfont la 
raison de la France. Charles de Gaulle, Declaration du 18 
mars 1962 (cessez-le-feu en Algerie). 

SLe 1€! juillet enfin, comme pr&vu, par 5.993.754 oui 
contre 16.478 non, le peuple algerien se prononcera en 
faveur de lindependance en cooperation avec la France et 
le 3, dans une declaration publique suivie d'echange de 
lettres, de Gaulle reconnaitra solenellement lindependance 
de lAlgerie ou les pouvoirs et les competences de 
souverainete seront transferes ă Fares, president de 
l'executif provisoire, tandis que les membres du G.PR.A. 
[Gouvernement Provisoire de la Republique Algerienne] 
entreront â Alger. (Beyssade, Pierre, La Guerre d'Algerie 
1954-1962, p. 253). 

GE je dis la fraternite parce que vous offrez ce spectacle 
magnifiqgue d'hommes qui, d'un bout ă lautre, quelles que 
soient leurs communautes, communient dans la m6me 
ardeur et se tiennent par la main. (...) la France considere 
que, dans toute IlAlgerie, il ny a quune seule categorie 
d'habitants : il ny a que des Frangais a part entiere, des 
Frangais a part entiere, avec les memes droits et les memes 
devoirs. Cela signifie qu'il faut ouvrir des voies qui, jusqu'â 
present, etaient fermees devant beaucoup. (...) le courage 
ne manque pas sur la terre d'Algerie, qu'il est courageux 
mais qu'il n'en est pas moins cruel et fratricide ! Moi, de 
Gaulle, â ceux-lă, jouvre les portes de la reconciliation. 
Jamais plus qu'ici et plus que ce soir, je nai senti combien 
c'est beau, combien c'est grand, combien c'est genereux, la 
France ! Vive la Republique ! Vive la France ! 

Charles de Gaulle, Discours du 4 juin 1958 au Forum 
d'Alger 

Poiană, Cristiana, „Interculturalitatea — 
limbă, o țară”, în Columna, Nr. 3/2014, p. 108. 
La litterature algerienne de langue frangaise est lise en 
priorite et visceralement &â lintroduction de la langue 
franqaise en Algerie. (Bendjelid, Faouzia, Le roman algerien 
de langue frangaise, p. 47). 
9Ne referim, mai ales, la scriitoarea Assia Djebar, care a 
fost și producătoarea a două lung-metraje: La Nouba des 
femmes du mont Chenoua, 1978 și La Zerda ou les Chants 
de l'oubli (1982). 
Djebar, Assia, Ces voix qui m'assiegent... En marge de 
ma francophonie, pp. 42-43. 
11Ecole Normale Superieure de Jeunes Filles (ENSJF), 
Sevres, France. 

Schițe de portret (1) 


Memor 


Mari oameni de cultură argeșeni: 
Radu Stancu 


Există și în cultură oameni providențţiali, care 
marchează o epocă, nefiind simple fulgurații în spațiul 
public. Despre asemenea oameni vrem să vorbim în 
cadrul acestei rubrici, mai ales că, încet-încet, se 
așterne negura uitării peste tot și toate. Avem acest 
obicei păcătos, de a-i uita, de-a doua zi, pe cei care, 
de pildă, se pensionează, ca să nu mai spun de cei 
care se retrag într-o stea. Nu vom ține cont de funcții, 
ci doar de făptuirea culturală. 

La 1 iulie 2005, dl. Radu Stancu, din motive de 
vârstă, s-a retras din funcţia de director general al 
Muzeului Judeţean Argeş. A avut parte de un 
manageriat generos, știind, printr-o înțelepciune 
înnăscută, și nu prin studii la nu ştiu ce academii, să 
conducă multe zeci de ani, o instituţie grea, 
reprezentativă. 

Pot spune că Domnul Radu Stancu (da, a fost un 
Domn, chiar în vremea când i se spunea tovarăș) mi-a 
fost, din momentul în care l-am cunoscut îndeaproape, 
un model de echilibru, de implicare socială, de muncă 
şi de manageriat. Dincolo de pregătirea în domeniu, 
cred că dl. Radu Stancu a avut, de la Dumnezeu, harul 
conducerii. Poţi avea nu ştiu câte diplome în buzunar, 
inclusiv în management, cum se spune acum, dar, 

dacă nu eşti făcut să fii şef, nu te ascultă nimeni. Cei 
care au avut inspiraţia de a-l numi, la numai 30 de ani, 
director al principalei instituţii culturale de nivel 
judeţean, nu au greşit deloc, dovadă că a rămas pe 
funcţie 39 de ani (şi a mai rămas în instituţie şi după 
pensionare, primind un birou). 

Puţini ştiu însă ce probleme le-a creat celor de la 
conducerea judeţeană a fostului P.C.R.! Fiindcă 
Muzeul funcţiona într-un spaţiu total impropriu (o 
căsuţă de pe fosta str. Horia, Cloşca şi Crişan), dl. 
Radu Stancu a îndrăznit, la sfârșitul anilor '60, să „se 
bată” cu Armata, Ministerul Construcţiilor Industriale, 
Institutul Pedagogic, pentru un sediu „,ochit' şi de 
acestea, sediu demn de a fi transformat în muzeu, 
obţinând, astfel, fosta clădire a Prefecturii Argeş 
(ulterior, la final de mandat, a mai ctitorit şi o impozantă 
extindere). Partidul dorea o clădire proprie, care s-a și 
construit rapid, Casa Albă, dar râmânea în urmă o 
clădire reprezentativă pentru Pitești, edificiu neoclasic 
impozant, datând din 1898 - 1899. lată că, printr-o 
abilitate de invidiat, prin diplomaţie de culise, dl. Radu 
Stancu a reușit să-i convingă pe mai marii P.C.R. din 
Pitești, îndeosebi pe primarul Alexandru Popescu și pe 
prim-secretarul Gh. Năstase, să primească sediul 
fostei Prefecturi ca sediu pentru Muzeu. Și doar pentru 
atât e suficient pentru a intra istoria orașului. 
Anteriormente, ca rudimente de muzeu al orașului, 
acesta funcţionase în clădirea Ateneului condus de 
Tatiana Bobancu, apoi în clădirea în care azi 
funcționează Școala de Arte, dar, fie vorba între noi, nu 
se putea vorbi de un adevărat muzeu al orașului, 
darămite al județului. 

Mai apoi, cu argumente, răbdare, tact şi 
perseverenţă, dl. director Stancu, dominat de vocaţia 
de a ctitori noi instituţii, a convins mai mereu „forurile 
superioare”. A creat, la Piteşti, primul Muzeu de 
Ecologie şi Protecţia Mediului din sud-estul Europei 
(cine îşi mai aminteşte că a şi fost suspendat două zile 
pentru idee?!), Galeria Naţională de Artă Naivă din 
Piteşti, Muzeul Naţional al Viticulturii şi Pomiculturii de 
la Goleşti, Muzeul Ţinutului din Chişinău, s-a luptat să 
restaureze biserici, pe vremea comunismului, sub 
pretextul suprem că sunt monumente istorice şi nu 
lăcaşe de cult... În ultima perioadă, când secţia de 
Biologie a Universităţii din Piteşti avea probleme, a fost 
numit şef de Catedră, pentru că se ştia (avea şi are d.. 
Stancu faima asta!) că este cel potrivit pentru a 
acredita şi salva, în acest fel, noua secţie... Ultima 
izbândă, în calitate de preşedinte al Comisiei Naţionale 

a Muzeelor şi Colecţiilor din Ministerul Culturii, a 
constituit-o noua lege în domeniul muzeelor şi 
patrimoniului cultural naţional mobil, de care era foarte 
mândru. 

DI. Radu Stancu (şi a fost, în accepțiunea deplină, 
un domn) a rămas pentru toţi un exemplu de implicare 
civică. Nimeni nu l-a auzit vreodată să se plângă de 
ceva. Invidioşii, cârcotaşii de serviciu, nu înțelegeau 
cum reuşea să le ducă la capăt, cu brio, pe toate. 
Fiindcă avea atâtea pe cap! De la an la an, 
însărcinările asumate se acumulau. Ca director de 
muzeu. Ca şef de catedră, profesor universitar, 
conducător de masterate. Ca deputat în adunarea 
naţională a Bisericii Ortodoxe Române. În calitate de 
organizator al unor simpozioane naţionale, de editor de 
reviste, de membru de vază în atâtea societăţi de 
cercetare din ţară şi străinătate, de autor de rapoarte 
de expertiză, de consilier judeţean. 

A dispărut, însă, fulgerător, la 71 de ani, la 10 
octombrie 2008. La ultima discuţie pe care am avut-o, 


prin septembrie acel an, mi-a zis să trec într-o zi pe la 
dumnealui ca să mă înveţe secretul de a rămâne 
director... 40 de ani la Centrul Cultural! Doamne 
fereşte, am zis! Şi nu am trecut. Nu am avut timp. Nu 
bănuiam nici că timpul nu mai avea răbdare. Peste 
câteva luni aveam să regret. 

Dar nu asta contează, acum! Cineva, poate vreun 
cercetător tânăr de la Muzeul Judeţean Argeș, îi va 
strânge într-un volum-două nenumăratele studii 
publicate în antologiile de studii apărute, an de an, sub 
egida instituției. Așa l-am cunoaște cu adevărat pe cel 
care, zeci de ani, a risipit idei și erudiție în domeniile 
fundamentale ale istoriei argeșene. Și poate, prin 
optimismul care mă caracterizează, acea zi nu va fi 
departe! 

E timpul, însă, ca opera sa științifică, să iasă la 
iveală unitar! Abia atunci vom ști ce personalitate 
științifică a trăit printre noi, fără a mai spune, 
simplificator, a, da, a fost director la muzeu vreo 40 de 
ani, privându-l tocmai de opera sa științifică... 


CONACUL LUI ARMAND CĂLINESCU 
DE LA CIUPA, O RUINĂ 


Armand Călinescu, născut la Piteşti la 22 mai 1893, 
este una dintre personalităţile de seamă nu numai ale 
Piteștiului (a fost numit chiar Cetăţean de onoare 
pentru câte a făcut pentru oraș), ci și ale României. 

A fost un jurist eminent, om politic, ministru și prim- 
ministru. A fost ucis mișelește de o bandă de legionari, 
la 21 septembrie 1939 (dimineaţa, Călinescu plecase 
chiar de la Ciupa), ca răzbunare pentru măsurile pe 
care le luase împotriva conducerii Mișcării Legionare. 
Atât de mare a fost ura legionarilor împotriva sa încât, 


Jean DUMITRAȘCU 


în ianuarie 1941, câţiva elevi teologi legionari i-au 
aruncat în aer mormântul de la Curtea de Argeș, iar 
prefectul legionar a interzis realizarea bustului pe care 
primarul Piteștiului încercase să-l realizeze prin colectă 
publică. Până și bustul realizat în 1991 de fiul său, 
Barbu Armand Călinescu, în București, a fost 
vandalizat. 

Uitarea personalităţilor este o boală naţională. 
Conacul lui Armand Călinescu de la Ciupa-Rătești este 
o ruină. Nici nu mai contează regimul juridic al 

acestuia. A greșit, cred, și fiul său, Barbu, trăitor în Marea Britanie, 
după 1990, când ar fi trebuit să doneze conacul Ministerului Culturii, 
nu doar câteva lucruri (Muzeului Judeţean Argeș) ce i-au aparţinut 
părintelui său. 

Într-un judeţ cu prea puţine case memoriale, conacul ar fi putut fi 
reabilitat și transformat în muzeu. Dar cine să o facă? Nepăsarea e 
maximă. Casa lui Liviu Rebreanu, de la Valea Mare-Ștefănești, 
revendicată, va fi refăcută, dar nu va redeveni muzeu, ci casă de 
vacanţă. Mai an, s-a năruit și casa lui Constantin Brâncuși... Ne 
place doar să ne lăudăm cu marii noștri înaintași, mai greu să 
acționăm. 

Cred că am putea cere lămuriri Primăriei Rătești, prin Clubul de 
istorie „Armand Călinescu”, asupra regimului juridic al conacului. 
Pasul doi, demersuri la Ministerul Culturii și, eventual, obținerea de 
fonduri europene. 


























Istorie si literatură în romanul 


„Culorile sângelui” de Mihail Diaconescu 


dr. Marin TOMA 


Motto: „Pe un plan mai larg, realitatea operei unor meşteri asemenea lui Pârvu Mutu ne îndeamnă să 
reflectăm la faptul că dăinuirea noastră prin timp se datorește în egală măsură sabiei lui Ștefan 
cel Mare și verbului înaripat al lui Eminescu, lancei lui Horia și baladelor lui Coșbuc, diplomaţiei 
iscusite a lui Brâncoveanu sau pietrarilor anonimi care, pregătindu-l prin timp pe Brâncuși, au 
cioplit bolovanii vechilor cetăţi. Fiecare, în felul său, dar neprecupețindu-și forţele, priceperea, 
talentul, și-a făcut datoria faţă de poporul român și fiecare a adăugat astfel ceva durabil la 
zestrea noastră de comori, cu care ne mândrim și astăzi . 

Mihail Diaconescu 


Argumentum acele momente, am citit cât de mult am putut și cât de 
bine și de repede am găsit cărţile din opera lui Mihail 
Diaconescu. Au urmat câteva întâlniri în București; ore 
de dialoguri și volume primite cadou de subsemnatul 
cu dedicaţia autorului. Câteva dintre lecturile făcute au 
apărut sub formă de eseuri și recenzii în revista 
document, Restituiri Pitești. Studiul de faţă le continuă 
și se înscrie unei cercetări mai minuţioase al cărei 
scop este scrierea unei cărți despre istorie, literatură și 


Acum mai mulţi ani de zile, într-o vară, am avut 
bucuria să pătrund în Vultureștii musceleni și să îl 
privesc faţă către față pe marele om de cultură Mihail 
Diaconescu. Acolo, în casa de vară, părintească, în 
care romancierul își construia visele și își scria cărțile 
am petrecut câteva ore memorabile, pictate cu discuţii 
despre cultura și civilizația românească. Începând din 

creștinism în opera diaconesciană. O idee mai veche a 
noastră, a domnului profesor Diaconescu și a mea. 
Studiul de faţă, dedicat romanului Culorile sângelui 
și, implicit, marelui zugrav Pârvu Mutu are ca rol 
ilustrarea legăturilor dintre istorie și literatură, precum 
și prezentarea romanului din mai multe direcții, toate 
construite majoritar în jurul viziunii autorului despre 
istorie, literatură, creștinism, românism, arta zugrăvelii, 
puterea evocării prin scris ș.a. Prin urmare, veţi citi mai 
puțin ce ne imaginăm noi că a vrut să transmită Mihail 
Diaconescu și mai mult din ce scrie autorul însuși 
despre lucrarea sa. În afară de culegerea materialelor 
și redarea lor către cititori, ne-am dorit să scriem 
studiul prezent prin prisma sentimentelor trăite de noi 
la citirea textelor. Ce urmează este, așadar, o istorie 
sentimentală a romanului istoric, Culorile sângelui. 


Mihail Diaconescu — 


omul și opera 

Așa cum ar fi util unui studiu precum cel de faţă, în 
secţiunea aceasta s-ar cuveni să descriem, succint, 
personalitatea și opera scriitorului Mihail Diaconescu. 
Însă cum să facem asta? Ce să scriem noi aici când 
bibliografia actualizată până în anul 2018, cu toate 
lucrările cunoscute în care opera diaconesciană este 
amintită, numără 180 de pagini? De unde să 
începem, ce să „uităm şi ce să „reținem' ca important 
de redactat aici ? 

Sunt numeroase mărturii despre opera lui Mihail 
Diaconescu; ne dorim să amintim câteva dintre ele, în 
rândurile de mai jos: 


„Mihail Diaconescu este cel mai important scriitor al 
spiritualităţii românești, începător al scrisului nostru 
viitor” (Preot acad. Dumitru Stăniloae)Z. 

„Mihail Diaconescu pare a fi fost contemporan cu 
fiecare dintre personajele întinsei sale opere epice” 
(Horia Bădescu). 

„Toţi aceștia și ceilalţi (eroi literari) pe care Magul de 
la Vulturești îi scoate din istorie pentru a face, din nou, 
istorie cu ei sunt o singură voce reverberată ca un ecou 
neîntrerupt, în timp, o singură ființă împărțindu-se în 
toate ființele, iar puterea de a ţine aceste lumi sub 
ochiul prezentului, de a ni le arăta nouă, ca și cum le- 
am arăta copiilor și nepoților noștri, arată că Mihail 
Diaconescu are și cu viitorul o relaţie oarecum 
asemănătoare. Această liturghie în mijlocul istoriei îi dă 
șansa de a muta prezentul dinspre margine, dinspre 
limita timpului nostru, să zicem, spre un centru mai 
mult sau mai puţin previzibil — care se definește, însă, 
oricum, și faţă de viitor” (N. Georgescu). 

„Tradiţionalistul Mihail Diaconescu (...) ilustrează 
acel tip de creator cu o puternică vocaţie spirituală, 
specific culturii noastre (...) E vorba de îmbinarea 
dintre erudiție și artă, dintre preocupările pentru rigoare 

ale cercetătorului și forța plăsmuitoare a romancierului, 
dintre situarea științifică fermă și trăirea sentimentală 
aptă să susțină descoperirea lumii sub laturile ei 
estetice. De aceea a fost comparat cu Cantemir, 
Eminescu, Hașdeu, lorga, Blaga, Crainic, Enescu, 
Noica și Mircea Eliade. De aceea creaţia lui romanescă 
nu poate fi evaluată fără apelul consecvent la opera 
istorică și teoretico-estetică pe care a realizat-o. Și tot 
de aceea nu numai vasta operă pe care a realizat-o 
atrage abundența și varietatea de interpretări critice, 
simbolice, arhetipale sau cu conținut teologic, ci și 
personalitatea scriitorului percepută ca unul dintre 
reperele cele mai importante ale culturii noastre de azi 
și de mâine” (preot prof. univ. dr. Dumitru Radu). 


Facem, în paginile care urmează, o foarte scurtă 
trecere în revistă a principalelor scrieri ale lui Mihail 
Diaconescu. Serile la VultureştiS, publicată în 2016, 
într-o ediţie nouă, a doua, revizuită, reprezintă o 
mărturie a capacităţii de sinteză și a harului 
scriitoricesc prin care ne bucură Mihail Diaconescu. 
Imaginarul pe care romancierul îl construiește 
depășește cu mult graniţele literaturii și istoriei. Se 
împletesc deopotrivă spații și epoci istorice, domenii 
ale cunoașterii și tipologii umane. Chiar și așa, răzbat 
dinspre cuvintele scrise convingeri morale puternice pe 
care cititorii și cei care l-au cunoscut pe Mihail 
Diaconescu le recunosc cu ușurință. Dragostea pentru 
tot ce este românesc și pentru credința noastră 
ortodoxă respiră în scrierea lui Mihail Diaconescu și 
are atâta forță încât atinge și schimbă sufletele 
cititorilor care sunt pregătiţi pentru a primi aceste 
emoții. Serile la Vulturești. Nuvele și amintiri 
sentimentale se prezintă și sub forma unei admirabile 
cărți de istorie a culturii și a imaginarului, abordând cu 
mare profunzime teme precum foametea, focul, teama, 
mânia, pedeapsa și rostul ei, miracolul, memoria, 
depresia, și cel mai mare medicament dintre toate: 
iubirea. Paginile despre foametea care a urmat 
războiului, despre lupta pentru supravieţuire din satele 
românești, cele despre arderea cărţilor pentru a scăpa 
de persecuțiile noului regim și mai ales cele care 
zugrăvesc portretul Miţei Nichiforoaia, simbol al 
românismului autentic sunt pline de o forță revelatoare. 

Unul dintre volumele sale recente, Dialoguri și 
meditații metafizice despre literatură, muzică și artele 
plastice, ne permite să facem călătorii scurte în 
universul întregii opere diaconesciene. Pe prima 
copertă a cărţii, este prezentat desenul lui Alexandru 
Bercaru intitulat Meditaţia, după un model aparținând 
lui Cesare Ripa -— o xilogravură apărută în Padova 
începutului de secol XVII. Aici meditaţia își găsește 
surse în poezie, teologie, filosofie, logică și literatură. 
Volumul cuprinde 13 interviuri luate, în timp, scriitorului 
de către oameni de cultură români, având diferite 
preocupări intelectuale, precum și un studiu care 


Restituiri Pitești nr. 1/2021 


abordează critic viziunea lui Eugen Lovinescu despre 
literatură, cultură și relaţiile dintre cele două. 

Interviurile publicate sunt o sursă aproape 
inepuizabilă de cultură și oferă cititorului mai multe 
înțelesuri, sensuri și idei despre rostul omului. Sunt 
dialoguri care relevă elemente noi din istoria scrierii 
unor romane care au făcut la rândul lor istorie: Marele 
Cântec? Speranța” roman care aduce în lumină actul 
sacru al unirii de la 1859, împreună cu câteva figuri 
istorice ale momentului (Grigore Alexandru Ghica al X- 
lea, Dionisie Romano, arhimandritul  losafat 
Snagoveanul). 

De asemenea, în dialogurile metafizice descoperim 
detalii despre romanul Sacrificiul?, o operă închinată 
spiritului românesc care a făurit marea unire de acum 
un veac; regăsim referiri în dialoguri la memoria 
afectivă, la sublim, la rolul metafizic al arhitecturii, 
desenului și a gravurii (ilustrat admirabil în lucrarea 
Lainici. Capodoperă a artei românești și europene”, în 
care autorul creează și un portret cu valențe 
nepieritoare genialului Grigore Popescu-Muscel). 

Intervievat de Rodica Lăzărescu despre cult, cultură 
și câteva dintre lucrările sale, dintre care sunt amintite 
Istoria Literaturii Dacoromaned, ca model care să 
ilustreze metoda folosită în scrierea sa (un alt exemplu 
al pluridisciplinarităţii cercetării istorice) și mai ales 
Depărtarea și timpul, roman care evocă figura lui 
Dionysius Exiguus (prezentat în anii săi de tinerețe), 
Mihail Diaconescu consideră că pentru el să fie 
considerat datorită scrierilor sale un apologet al 
ortodoxiei este o datorie intelectuală și morală. Aceste 
convingeri au stat și la baza elaborării lucrărilor 
monumentale intitulate  Prelegeri de estetica 
Ortodoxiei” și Teologia ortodoxă și arta cuvântului. 
Introducere în teoria literaturii10. 

Regăsim în paginile cărții Discursurill cuvântări 
ținute în numeroase zone ale ţării: Chișinău, Pitești, 
Vulturești, București, Oradea, Brad, Sibiu, Câmpulung- 
Muscel. De asemenea, universul spaţial, la fel de 
important pentru retorica unui discurs public, este și el 
la fel de variat: săli universitare, biblioteci, săli de 
teatru, spaţii hoteliere, spaţii publice deschise (adunări 
publice de la Brad, Câmpulung-Muscel, Vulturești), 
precum și unele care inspiră respect și solemnitate: 
Sala „Cerchez” a Palatului Prezidenţial Cotroceni, 
Palatul Patriarhal din București, Casa Armatei din 
Sibiu. 

Discursurile rostite de Mihail Diaconescu sunt 
motivate diferit: lansări de carte (ale domniei sale, dar 
și ale altor autori — trei astfel de discursuri se regăsesc 
în prezentul volum); primirea unor titulaturi onorante 
precum doctor honoris causa (Universitatea din 
Oradea, Universitatea din Pitești), cetăţean de onoare 
al localităţilor Brad, Vulturești, Câmpulung-Muscel și al 
județului Argeș, premiul de excelenţă pentru meritul de 
a fi înfiinţat revista Argeș, Crucea Dobrogei pentru 

merite deosebite în slujba 
românesc. 


Bisericii și a neamului 


Volumul de cuvântări al lui Mihai Diaconescu începe 
cu un admirabil text dedicat conceptului de discurs, 
istoriei retoricii în lume și în spaţiul românesc. În toate 
textele scrise de autor, mai ales în discursuri și 
interviuri, acesta nu doar dezvăluie ideile, credinţele, 
valorile sale, ci ține adevărate prelegeri culturale cu 
privire la realităţile istorice analizate. 


În textul intitulat Adevăr epic și adevăr istoric, 


publicat în 1982 în România Literară, Mihail 
Diaconescu scrie! 2. 
„De multe ori, ca autor de romane istorice, 


preocupat de evocarea epică a unor personalităţi 
reprezentative din trecutul nostru spiritual am fost 
invitat să discut despre raportul dintre imaginaţie și 
aspectele tematice inedite ale prozei pe care o scriu. În 
ce măsură, mi s-a pus adeseori întrebarea, 
reconstituirea narativă a unor figuri istorice mai puţin 
cunoscute devenite eroi de roman este un act de 
fidelitate față de documentul de odinioară fără ca 
fascinația arhivistică să împieteze asupra imaginaţiei 
creatoare? Documentul istoric acţionează restrictiv 
asupra actului narativ sau, din contră, îl impulsionează, 
proiectându-l spre orizonturi pline de putere de 
seducţie? Nu cumva, preferința mea pentru 

personalităţile mai puţin cunoscute este un act menit 
să înlocuiască interesul epico-emoţional al lectorului 
de roman cu o curiozitate extra-artistică, produsă de 
fascinația documentului ca atare, așadar de un imbold 
al cunoașterii științifice care n-are nimic în comun cu 
imaginaţia creatoare? Astfel de întrebări și multe altele 
asemănătoare pun, de fapt, în termeni specifici 
străvechea și grava chestiune a raporturilor deosebit 
de complexe dintre real, imaginar și emoţional în artă, 
în general, și în romanul de evocare istorică, în 
special. (...)' 

„Cât de întins rămâne spaţiul dintre documentul 
istoric şi aceste orizonturi suprasaturate de semnificații 
etice, filosofice sau, pur și simplu, sentimentale, este 
pentru fiecare creator epic o chestiune de strictă 
intuiție subiectivă. Important este ca autorul de romane 
dedicate trecutului să fie credincios documentului 
istoric în toate demersurile sale. Dacă documentele 
impun fapte, figuri și amănunte mai puţin cunoscute 
sau total necunoscute, șansa romancierului de a fi 
urmărit cu interes este, bineînţeles, și mai mare. 
Tocmai de aceea în romanele mele am evocat în mod 
predilect personalităţi asupra cărora istoriografia a 
insistat mai puţin. Am avut totdeauna convingerea că 
astfel de personalităţi pot reţine atenţia atât prin faptele 
în care sunt implicate, cât și prin aspectele 
necunoscute de viață din trecut oferite interesului 
public. Arhivist-documentarist, psiholog, sociolog, 
interpret semiotician modern al unor străvechi 
simboluri, de multe ori defuncte, romancierul evocator 
al trecutului este în primul rând (ca să adaptăm aici o 
celebră expresie a lui Ralea) un creator de puncte de 
vedere noi în raport cu istoria și cu firea omenească. 
(4) 

Bucuria, tristețea, ura, admiraţia, disprețul, simpatia, 
antipatia, speranţa, îndoiala, indignarea marchează 
toate mărturiile prin care filosoful Gabriel Ivul se face 

prezent în romanul meu (Marele Cântec, n.n.). Trăirile 
lui Ivul sunt însă și propriile mele trăiri. Am convingerea 
că adevărul istoric și adevărul epic pot fi revelate 
numai pe seama unor astfel de trăiri. Sunt, de 
asemenea, profund convins că numai o astfel de trăire 
dă romancierului dornic să evoce istoria dreptul de a 
spune răspicat că înainte de a fi o profesie cu reguli și 
criterii foarte severe, scrisul său este un mod de a 
înțelege lumea și, mai ales, un mod de viaţă. 


Într-un alt text, Istorie și eroi 13, apărut în Scânteia 
tineretului, în anul 1976, Mihail Diaconescu mai 
mărturisește câteva dintre ideile care stau la originea 
romanelor sale istorice și mai ales la caracterul și 
valorile pe care le nutresc personajele sale: 


„La întâlnirile cu cititorii Cu/orilor sângelui, ca și la 
serile literare la care am citit fragmente dintr-un roman 
(Adevărul retorului Lucaci, predat Editurii Eminescu, 
unde urmează să apară), între multe alte discuţii, pe 
cât de pasionante, pe atât de revelatoare, o întrebare 
a revenit de câteva ori: Care sunt motivele ce m-au 
determinat să înfăţișez drept eroi pentru romanele pe 
care le-am scris niște personalităţi artistice sau 
culturale din istoria noastră, e drept, mai puţin 
cunoscute decât marii domnitori sau demnitarii de stat, 
care, prin clarviziunea lor politică, prin fermitate în 
atitudine și puterea de a acţiona în sensul nobililor 
aspirații de libertatea naţională și socială ale românilor, 
au asigurat evoluţia continuă și ascendentă a 
poporului nostru, în ciuda unor aspre încercări interne 
și externe. 

Trebuie să spun că asemenea discuţii, păreri și 
aprecieri din partea publicului nostru sunt deosebit de 
utile pentru preocupările mele, și cred că pentru ale 
tuturor acelora care scriu, compun, pictează, 
realizează piese de teatru sau filme. În ce mă privește, 
am dat întrebărilor ce mi s-au pus următorul răspuns: 
Într-adevăr, atunci când am conceput romanul Culorile 
sângelui, și în mod special evoluţia eroului principal, 
pictorul Pârvu Mutu, eu am acordat cea mai mare 
atenţie unor medii, personalităţi și situaţii din afara 
curții domnești sau, în orice caz, a ceea ce se 
consideră a fi prim-planul în ierarhia unei epoci 
istorice. (...) Dincolo de încercările la care sunt supuși, 
eroii cărții mele păstrează ca pe bunul cel mai de preţ 
aspiraţia fierbinte spre libertate și demnitate, spre 
împlinirea lor umană printr-o creaţie perenă, în stare 
să vorbească urmașilor și lumii de sufletul lor frumos și 


pur. (...)' 


Cum a fost scris 
romanul 


Culorile sângelui? 


Mihail Diaconescu evocă personalitatea zugravului 
Pârvu Mutu, în discursul rostit în ziua de 28 martie 

2004, la Galeria Senso din București, cu ocazia 
lansării ediţiei a ll-a a romanului Culorile Sângelui 
(apărută la Editura Alcor Edimpex) și intitulat Un artist 
al epocii brâncovenești într-o evocare epică și 
simbolicăl4.  Cităm din autor câteva fragmente. din 
discurs, pentru a înțelege mai bine viziunea sa asupra 
romanului: 


„Îmboldit de ideea că este posibil ca între înaintașii 
mei pe linie maternă să fie și cei din familia pictorului 
Pârvu Pârvescu Mutu, am început să citesc cărți, 
studii, articole, comunicări ştiinţifice despre 
personalitatea și opera sa, îndeosebi despre strălucita 
epocă brâncovenească în cultură. Am mers pe urmele 
lui Pârvu Pârvescu Mutu, pe unde a pictat el. La 
Mânăstirea Mamu din comuna Mădulari din județul 
Vâlcea, pe drumul de la Drăgășani la Caracal, mi-a 
venit să plâng. Mănăstirea, ctitorie din 1696 a sfântului 
Domnitor Constantin Brâncoveanu Mărturisitorul, era o 
ruină. Din fericire, prin anii 1975-1976 a început 
restaurarea ei. În interiorul bisericii de la Mamu, o 
construcţie de plan triconc cu turlă pe naos și turn 
clopotniţă pe pronaos, se păstrează, în condiţii destul 
de bune, pictura executată în 1700 de Pârvu Pârvescu 
Mutu. Dacă timpul și puterea mea de lucru îmi vor 
permite, aş dori să scriu o carte sau măcar un studiu 
despre pictura de la Mamu. Și la Mănăstirea Aninoasa, 
la noi, în judeţul Muscel, mi-a venit să plâng. Pentru că 
și aici vechile ziduri erau părăginite. Știu că în prezent 
sunt întreprinse eforturi necesare pentru ca aceste 
vechi şi sfinte locașuri ale istoriei și culturii noastre să 
fie readuse la o stare bună. Le sunt profund 
recunoscător tuturor celor care fac eforturi în acţiunile 
de restaurare. 

Umblând cu mare râvnă după strămoșii mei pe linie 
maternă, am adunat date documentare, am desenat 
scheme genealogice, am stăruit în biblioteci și în 
descoperirile de pe teren. Din păcate, eforturile mele 
n-au dus la rezultatele dorite. N-am reușit să aflu dacă 
între strămoșii mei pe linie maternă se află și cei din 
familia pictorului Pârvu Pârvescu Mutu. Unele dintre 
datele culese nu se potriveau. Altele erau incerte. 
Altele — prea puţin semnificative. Așadar, nu pot spune 
cu certitudine dacă eu sunt sau nu urmașul peste 
secole al pictorului Pârvu Pârvescu Mutu. Singura mea 
certitudine era doar faptul că personalitatea și opera lui 
Pârvu Pârvescu Mutu mă obsedau. Mă obseda și 
epoca lui dramatică și tragică, de o violenţă politică și 
socială extremă. Și mă obseda și ceea ce văzusem 
prin locurile pe unde a lucrat el, îndeosebi bisericile cu 
frescele pe care le-a pictat. Obsesia aceasta s-a 
manifestat la un moment dat ca dorinţă de a scrie ceva 
despre Pârvu Pârvescu Mutu. Poate... un studiu. 
Poate... o nuvelă. Poate... chiar un roman. 

Între iunie 1968 și decembrie 1970 am scris la acest 
roman. Unele capitole, respectiv variante, au fost 
aruncate la coșul de hârtii. Nu este ușor să prefaci în 

materie epică, respectiv într-o naraţiune coerentă şi 
atractivă, viața și opera unui artist, mai ales a unuia 
care şi-a dominat epoca'. 


În prefața celei de a Il-a ediţii a romanului Culorile 
Sângelui, intitulată O mărturisire necesară19, Mihail 
Diaconescu evocă momentul întâlnirii sale cu Marin 
Preda și decizia acestuia din urmă de a publica 
romanul: 


„În cele din urmă, Marin Preda, directorul editurii, 
dorind să vadă ce mai are prin portofoliu, a dat și peste 
cartea mea. Așa se face că într-o zi din toamna anului 
1972, înainte ca eu să plec la Berlin — unde urma să ţin 
cursuri și seminarii de românistică la Universitatea din 
Humboldt - , m-am trezit cu un telefon de la Cornel 
Popescu: Marin Preda dorește să aveți o discuţie, mi- 
a spus el laconic. N-am dormit toată noaptea. Eram 
hotărât ca în caz de eșec, să nu mai scriu proză în 
viaţa mea. A doua zi, Marin Preda m-a primit în biroul 
său. Am observat că pe marginea unor file ale 
manuscrisului meu, pe care îl răsfoia neglijent, făcuse 
câteva însemnări. M-a întrebat cu o voce moale, 
aparent indiferentă, dacă în istoria artei românești 
există, într-adevăr, o personalitate ca Pârvu Pârvescu 
Mutu. Dorea să știe dacă romanul meu pornește de la 
un personaj real și are o documentaţie istorică. l-am 
răspuns că pentru acest fond documentar garantez cu 
toată autoritatea mea profesională. 

Cu ce te ocupi, ce învârtești?, m-a întrebat Marin 
Preda pe un ton care mi s-a părut indiferent. Sunt 
lector universitar, doctor în filologie, am răspuns eu 
bățos. Aoleu, ești și doctor? a exclamat el mucalit. A 
ținut să îmi spună că un roman poate porni de la 
documente, dar că desfășurarea lui epică ţine de alte 
legi și alte țeluri decât reconstituirea istorică. M-a atras 
într-un dialog despre raportul între estetic și inefabil în 

roman. Și pentru că el mă asculta cu atenţie, 
încordarea copleșitoare cu care venisem în biroul lui s-a 
risipit pe măsură ce vorbeam. l-am spus că pe mine nu 
fondul documentar al cărţii, ușor de verificat oricând, 
mă preocupă, ci vocaţia mea narativă. 

Marin Preda mă privea în ochi; avea un fel de 
uitătură rece, aparent nepăsătoare, sub lentilele 
groase ale ochelarilor, care mă incomoda și mă 
neliniștea. M-a întrebat: Mon cher, știi chestiile alea din 
parabola cu talanții? l-am răspuns că sunt fiu de preot 
și știu foarte bine semnificaţiile sacre ale parabolei 
biblice. Vezi ce faci cu talantul dumitale, a rostit el cu o 
voce înceată și cu aceeași calmă distanţare. În cele 
din urmă m-a întrebat cu multă delicateţe, dacă accept 
cele câteva sugestii stilistice pe care le făcuse pe 
marginea textului dactilografiat. l-am spus că le 
accept. Și abia în clipa aceea am înțeles, în sfârșit, că 
se atașase sufletește de romanul meu, de vreme ce 
lucrase pe text. Recunoștinţa față de el m-a invadat ca 
un val. 


Scurtă descriere 


a romanului 
Culorile sângelui începe găsindu-i pe Pârvu 
Zugravul și pe ucenicii săi terminând lucrările ce le 
aveau la biserica din Lerești, în așteptarea vizitei 
mitropolitului Țării Românești, Antim Ivireanu, pentru 
târnosirea acesteia: 


„S-au isprăvit de zugrăvit precum se vede această 
sfântă și dumnezeiască biserică din Lereşti cu hramul 
sfântului mare mucenic Gheorghe, în ziua de 20 
septembrie, duminică dimineaţa, a anului 1716 de la 
nașterea domnului și Mântuitorului nostru Isus Hristos. 
Și a fost meșter jupân Pârvu Mutu, starostele breslei 
zugravilor din București. Înconjurat de calfele și 
ucenicii săi. Sfârșit și lui Dumnezeu laudă”. 


Acest prim capitol al cărţii ni-i infăţișează pe 
principalii ucenici ai starostelui zugravilor: meșterul 
Mănăilă și tinerii Stan Fierescu și Radu Florea, ultimul 
cel mai talentat, dar și cel mai îndrăgit dintre toţi de 
către Pârvu Mutu, care-l și crescuse de mic în casa sa, 
împreună cu cei doi fii ai săi, Teofil și Pârvuleţ. Tot 
aceste prime pagini o aduc în prim plan pe Ilinca, o 
văduvă tânără, la care ţineau atât meșterul Pârvu 
Mutu, cât și ucenicul Radu; un triunghi amoros care se 
va complica mai departe și care va străbate romanul 
și-i va însoţi îndeaproape destinul. Tot aici, jupânul 
Pârvu Mutu le vorbește pentru prima dată celorlalţi 
zugravi despre datoria și misiunea lor, precum și de 
marele său vis: acela de a zidi o biserică după sufletul 
său. 


„Căci fiecare biserică ce iese zugrăvită din mâinile 
noastre mărturisește către ceruri și câtre oamenii din 

veac fierbintea noastră dorință de veșnică trăire întru 
adevăr și frumos. Frumoasă am vrut să fie această 
biserică, casa lui Dumnezeu, și frumoasă a ieșit. Și 
câte vom mai face de acum înainte, tot atât de 
frumoase, și mai frumoase încă vom căuta să le 
facem! Vreau mai ales- schimbă vorba starostele, 
mărturisind cu glas întretăiat- ca atunci când oi izbuti 
să-mi ajung suma, să zidesc eu însumi o biserică. 
Ctitor să-i fiu și zugrav. S-o lucrez nu după porunca 
altora, ci după dorinţa inimii mele. Cu tot ceea ce știu 
eu că poate fi mai frumos, cu ceea ce am învăţat într- 
o viață de meșter...” 


Departe de capitală de luni bune, zugravii nu erau 
deloc la curent cu conflictele interne dintre boieri și 
Nicolae Mavrocordat, astfel că sunt total nepregătiţi 
văzând oștenii domnești, în timp ce ei așteptau alaiul 
bisericesc. Oștenii veneau cu gând să îl captureze pe 
Gheorghe Cantacuzino, primind informații greşite cum 
că acesta din urmă ar fi fost prezent la Lerești. În 
conflictul care se iscă imediat, câţiva ucenici sunt 
arestaţi, iar alţii scapă, fugind în pădure. Dintre cei 
care iau calea codrilor, face parte și zugravul Pârvu 
Mutu. Biserica este arsă de oșteni. 

Următoarele capitole ne aduc în prim plan curtea 
domnească, figura lui Nicolae Mavrocordat, relaţiile 
sale cu boierii, trădarea câtorva dintre ei, neîncrederea 
sa în mitropolitul Antim, toate în contextul recent 
izbucnitului război dintre turci și austrieci. Gheorghe 
Cantacuzino căuta sprijin austriac pentru a ocupa 
tronul ţării și erau destui boieri care îl sprijineau. 
Romanul descrie fuga lui Mavrocordat, revolta boierilor 
conduși de Radu Golescu, Barbu Brăiloiu și Pătrașcu 
Brezoianu, ales voievod de către aceștia, după fuga 
domnitorului Nicolae Mavrocordat. Mihail Diaconescu 
menţionează, pe scurt (nici nu s-ar fi putut altfel) 
activitatea tipografică extraordinară a mitropolitului 
Antim Ivireanul și în relaţie cu acesta, ne este introdus 
un alt personaj cheie, zugravul Dinu Teodorescu, unul 
dintre dușmanii fățiși ai starostelui Pârvu Mutu. Nicolae 
Mavrocordat se întoarce și îşi reia domnia, pedepsind 
pe toţi cei care l-au trădat, inclusiv pe mitropolit (întâi 
arestat și silit să abdice; este judecat, înlocuit și exilat 
la Muntele Athos, dar ucis pe drum, în lacul Snagov). 

Starostele Pârvu Mutu se întoarce în București, află 
toate cele întâmplate, îşi întâlnește soţia, cei doi băieți, 
ucenicii (mai puţin pe Radu, aflat în arest); decide să 
plece împreună cu familia la casa sa din Câmpulung- 
Muscel până când se vor potoli conflictele interne. Pe 
drum, se întâlnește cu ceata de tâlhari a celebrului 
căpitan Simeon Sorescu. La Câmpulung, primește 
vizita trimisului lui Gheorghe Cantacuzino, Gavrilă 
Scurtu și acceptă să meargă în Prahova la o întâlnire 
cu boierii loiali acestuia. Aceștia îi cer lui Pârvu Mutu 
să se întoarcă în capitală, să intre în grațiile lui vodă și 
să fie „omul lor'. Și să obțină de la acesta zugrăvirea 
noii biserici Văcărești. 

În închisoare, Radu este ademenit de agie ca să le 
devină spion, dar până să răspundă are loc atacul 
asupra capitalei, organizat de trupele boierilor și cele 
austriece comandate de Pivoda. Aceștia îl iau 
prizonier pe Nicolae Mavrocordat, îi salvează viața 
(boierii care-l trădaseră îl voiau ucis) și îl duc în 
Transilvania. La adunarea din Târgoviște, boierii îl 
aleg domn pe Gheorghe Cantacuzino. 

Radu este eliberat din închisoare în tumultul 
evenimentelor care au dus la detronarea lui 
Mavrocordat și ajunge, slăbit și bolnav, la casa lleanei, 
care îl îngrijește alături de staroste, până se 
însănătoșește. La căpătâiul bolnavului, Pârvu Mutu 
vorbeşte despre datoria zugravului: 


„Îi lămuri apoi înţelesul ascuns al numărului de 
treizeci de lăcașe pe care orice zugrav trebuie să se 
silească să-l împlinească. Numărul acesta are în sine 
putere și frumuseţe. El dă celui care îl atinge cumpănă 
sufletească, înseninare și tăria de a birui greutăţile. 
Numărul ţine trează vrerea de a înfăptui, virtutea și 
agerimea, limpezimea privirii. El e sfânt, pentru că din 
cea mai îndepărtată vechime sfânt e și numărul treimii 
de unde pornește și în numele căreia se fac toate câte 
sunt lucruri și fiinţe pe lume. Semnul cel mare, mare — 
delta mistic de la intrarea în orice biserică — este o altă 
întruchipare tainică a sfințeniei numărului trei. Prin el 
priveşte ochiul lui Dumnezeu. Înmulţind fiecare latură a 
treimii din delta cu câte zece, adică cu numărul de 
degete ale mâinilor zugravului, se ajunge la numărul 
sfânt al meșteșugului lor, adică acela de treizeci de 
biserici. Când un meșter l-a isprăvit, se cheamă că el 
a împlinit menirea sa în lume. Ceea ce face el după 
împlinirea acestui număr sfânt este adaos de 
frumusețe, binefacere și dar. Ceea ce un zugrav dă 
lumii până la numărul treizeci este însă legământ. ȘI 
datorie aspră. E jertfă”. 


Armatele turcești pătrund în ţară și îl pun domn pe 
loan Mavrocordat, fratele lui Nicolae. Boierii care i se 
opun iau calea exilului în Ardeal. La Adunarea breslei, 
starostele Pârvu Mutu este atacat de Dinu Teodorescu 
și după multe ore de dezbateri între zugravi, își 
recâștigă poziţia și îl pedepsește pe Dinu cu o sută de 
lovituri pentru acuzele aduse. Din discuţiile puse în 
scenă admirabil de Mihail Diaconescu, reținem 
fragmentul de mai jos: 


„Plecat cui? Întrebă starostele. Şi de ce neapărat 
plecat? Meşterii din vechime au fost cinstiţi de către 
domnii și stăpânii pământului cu cele mai alese dovezi 
de prețuire. Cei ce zidesc, zugrăvesc, cioplesc piatra, 
aurul, argintul, cei ce făuresc cetăți și drumuri, cei ce 
scriu și tipăresc cărţile dau slava unei domnii. Noi 
înfrumusețăm lumea, îi facem pe oameni mai buni și 
mai drepţi. Și de aceea ne-a fost dat să privim drept în 

față pe oricine. O supunere de robi față de orice 
stăpânire naște, încetul cu încetul, suflete de robi. Și 
nicio înjosire nu e mai rușinoasă decât aceea săvârșită 
de bună voie. 


După lucrările adunării, pe drumul câtre casă, Pârvu 
Mutu este atacat și înjunghiat, dar scapă cu viaţă. În 
lunile ce urmează, loan Mavrocordat se arată blând şi 
darnic, încercând să atragă de partea sa întreaga ţară. 
În această vreme, Ileana se dăruiește lui Radu, dar 
zărită în București de Vodă este dorită și de către 
acesta. La întâlnirea de la palat, chemat de domnitor, 
Pârvu Mutu primește garanții cu privire la zugrăvirea 
Văcăreștilor și acceptă să fie solul lui loan Mavrocordat 
la Brașov pentru a se vedea cu boierii pribegi și la 
Nicolae Mavrocordat, la Sibiu, ducând scrisorile 
voievodului muntean. lată cum starostele zugravilor se 
vede prins între ciocan și nicovală, mergând pe sârmă 
între două grupări dușmane, ambele cerându-i să le fie 
„om”. Înfruntând iarna grea, zugravul merge la Brașov, 
se întâlnește cu boierii, le arată scrisorile de la loan 
Mavrocordat, dar pierde încrederea acestora, refuzând 
să îi ajute să îl ucidă pe Nicolae Mavrocordat. ÎI 
întâlneşte pe fostul domnitor și îl avertizează pe acesta 
de dorinţa tot mai mare a boierilor de a-l ucide. 

La întoarcerea în Țara Românească, se reaprinde 
dușmănia dintre staroste și Radu, gelos din cauza 
lleanei. Radu îl părăsește pe Pârvu Mutu și fuge pe 
ascuns cu lleana. Simţindu-se trădat, bătrânul zugrav 
este din ce în ce mai nemulţumit și iscă o altă ceartă 
cu un alt ucenic apropiat, Stan Fierescu, gata și el să 
îl părăsească. Toate aceste greutăţi sunt însoţite de 
uneltirile lui Dinu Teodorescu și de boala soției sale. 
larna anului 1717 este una grea pentru Pârvu Mutu, își 
închide școala de zugrăvie, îşi împarte ucenicii altor 
meșteri și petrece toate aceste luni cu soția sa 
(Sofiana moare la începutul anului 1718). În toată 
această perioadă, Gheorghe Cantacuzino încearcă să 
pună în scenă o ultimă încercare de a ocupa tronul, 
profitând de plecarea lui loan Cantacuzino la 
Passarowitz, ca trimis al Porții Otomane. Și aceasta 
este un eșec, Cantacuzino și boierii loiali lui primind 
doar stăpânirea Olteniei, acum parte a Imperiului 
Austriac. În toate aceste luni grele, pe staroste nu îl 
părăsește gândul construirii unei biserici după pofta 
sufletului său: 


„Meșteșugul nostru e chin și blestem. Lui i-am dăruit 
viața și sufletul. Mi se pare uneori că n-am zugrăvit cu 
vopsele, ci cu însumi sângele meu. Culorile 
Zugrăvelilor, culorile sângelui! Cu biserica pe care o 
plănuiesc trebuie să-mi găsesc tihna. Tânjesc din 
tinerețea mea după această tinnă'. 


Uneltirile lui Dinu Teodorescu duc la cercetarea 
lucrărilor mai vechi și mai noi ale starostelui Pârvu 

Mutu de câtre Mitropolia Țării Românești. Dialogul 
dintre cuviosul Sachelarie și zugrav pune în lumină mai 
ales datoria și responsabilitatea morală a celui care 
lucrează pentru cele care ies din mâinile lui. 


„Eşti un monah înţelept cuvioase, îi vorbi starostele 
plin de recunoștință. Și îţi dau dreptate. Am ţinut la ele 
mai puţin. De aceea le-am și vândut îndată (unele 
icoane lucrate de zugrav-n.n.), cum le-am isprăvit. 

- Nu ar fi trebuit s-o faci în ruptul capului. De la cei 
ce pot mult, oamenii cer mult, chiar și dușmanii lor. (...) 
zugravii care te-au pârât ţi-au făcut un bine măcar 
pentru faptul că te-au silit să te mai gândeșțti o dată la 
căile pe care merge măiestria ta. Căci aceste căi, îi 
privesc, de fapt, pe toți oamenii”. 


După ce visează cum diavolul vine să îi cumpere 
sufletul, tulburat din cale afară și plin de remușcări, 
Zugravul Pârvu Mutu se spovedește preotului Filip și 
după discuţia cu acesta, acceptă sfatul de a porni în 
călătorie la Muntele Athos. 

În toată această vreme, boierii pribegi caută alianţa 
căpitanului Sorescu, iar oamenii domniei încep o 
prigoană contra tuturor celor consideraţi potrivnici lui 
loan Mavrocordat. După mai multă vreme de trai greu, 
de pe o zi pe alta, Radu și lleana se întorc în București 
și bărbatul caută sprijinul agiei. lleana este descoperită 
de slujitorii domnitorului și este „răpită' spre a-i fi 
amantă acestuia. Radu îl caută pe Pârvu Mutu și-l află 
abia întors de la Muntele Athos, total schimbat și gata 
să se dedice liniștii sale, pe care o tot căutase, și să se 
retragă la mânăstire. Nici din vechea dorință de a 
ridica o biserică după sufletul său nu mai rămăsese 
nimic: 


„Mai demult o doream. Acuma mi se pare că ar 
putea fi doar o batjocură. O batjocură nespus de grea 
pe seama tuturor celor ce pier în iadul lui loan Vodă. 
Sunt timpuri prielnice meșteșugului nostru și timpuri 
care n-au nimic a face cu frumuseţea. Să ţii minte și 
asta! Încercarea de a înfrumuseţa cu ceva stăpânirile 
netrebnice e una dintre cele mai cumplite mârșăvii ce 
pot fi înfăptuite de cineva. Minciuna sfruntată se 
întinde astfel pe întinderile necuprinse ale întregii istorii 
și rămâne încleștată de ele în vecii vecilor. În alte 
împrejurări aș fi ridicat neapărat această biserică. 
Acum...” 


Oștenii domnești îi arestează pe cei doi, care sunt 
eliberaţi abia după ce lleana acceptă avansurile 
voievodului. Radu este ademenit de Dinu Teodorescu 
și vicleșugurile acestuia îl înnebunesc de gelozie pe 
fostul ucenic al lui Pârvu Mutu. Tulburat și turbat de 
furie, în aceeași măsură, Radu îl ucide pe Dinu și 
pleacă după staroste cu același gând ucigaș. Din 
păcate pentru toţi, îi ajunge pe Pârvu Mutu și pe Teofil 


— 30 





târziu, în noapte, aceștia fiind în drum spre Mărgineni- 
Prahova. Cei doi îl ucid, crezând că e tâlhar; abia apoi, 
descoperind adevărul, înțeleg că, deși dureroasă, 
drama se apropia de încheiere. 

Pârvu Mutu rămâne în mânăstire, continuă să 
picteze icoane, se retrage apoi la Robaia, unde îşi 
primește în vizită feciorul cel mare, Pârvuleţ. Călugărul 
Pafnutie nu mai semăna de multă vreme cu starostele 
zugravilor Pârvu Mutu. 


“la seama, dragul meu! îl rugă încet bătrânul. Cei 
din neamul nostru au avut totdeauna un fel de pornire 
sălbatică în toate. Stăpânește-ţi-o! Ca să poţi rămâne 
drept, neîncovoiat. Mie unuia, meșteșugul mi-a fost ca 
un chin neîntrerupt din care am ieșit sleit cu fiecare 








Pârvu Mutu Zugravul - Autoportret - 
Biserica din Bordești 
(pictură murală aflată în prezent la MNAR) 


(https://commons.wikimedia.org/w/index.php?curid= 
95388313) 


lucrare, pentru a începe același chin de la capăt. Am 
ars fără oprire. Meșteșugul înseamnă suferință. E ceva 
măreț și tainic în asta, dar și înfricoșător totodată. 
Niciodată nu am trăit cu adevărat liniștea. Sunt însetat 
după ea! 


Cine a fost Pârvu Mutu? 


Scurtă biografie 
Pârvu Mutu Zugravul 10 este unul dintre cei mai 
importanţi pictori ai Evului Mediu târziu românesc. S- 


a născut la Câmpulung-Muscel, la jumătatea secolului 
al XVll-lea. După moartea mamei sale, a mers 

împreună cu tatăl său, preotul loan Pârvescu, la 
Mânăstirea Negru Vodă (acolo unde tatăl s-a 
călugărit), învățând la școala mânăstirii primele taine 
ale meseriei de zugrav. Pe durata șederii sale la 
Mânăstirea Negru-Vodă beneficiază de aportul adus 
acolo de bătrânii tipografi din vremea lui Matei 
Basarab, de școala de pictură (activitatea școlară a 
mănăstirii data din vremea lui Antonie Vodă) — aici 
Pârvu ținea scoica, cel mai probabil monahului 
Evgheni, cel care i-a pus în mână pensula și l-a aflat 
ocoş. În acele vremuri, se folosea scoica pentru că 
ținea mult mai mult timp umede culorile de apă, 
realizate din diferite plante. La 18 ani pleacă în 
Bucovina unde studiază cu un meșter rus, iar după 5 
ani se întoarce din Moldova, devenind pentru scurtă 
vreme pictorul de curte al boierilor Vlădești. Anii 
următori, lucrează la mânăstirile Aninoasa, Negru- 
Vodă, zugrăvește mai multe ctitorii ale Cantacuzinilor 
și Brâncovenilor: Cotroceni, Mărgineni, Sinaia, Berca, 
Schitul Poiana, Schitul Lespezi, Bordești, Filipeștii de 
Pădure, Călinești, Filipeștii de Târg și multe altele. 
Autoportrete ale sale se regăsesc la Filipeștii de 
Pădure, Măgureni, Berca, Bordești. În partea a doua 
a vieţii, devine dascăl la propria sa școală din 
București. După moartea soţiei, pleacă în pelerinaj la 
lerusalim și la întoarcere, în 1718, se călugăreșşte 
împreună cu fiul său cel mic, primind numele de 
Pafnutie. În 1731, după moartea fiului său, cuviosul 
Pafnutie se mută la Robaia, unde primeşte marea 
schismă călugărească. A trecut la Domnul în 1735. 
Pârvu Pârvescu a primit supranumele de Mutu pentru 
că picta fără să vorbească și fără să mănânce, adică 
în post și rugăciune. 


O altfel 


de încheiere 


Trăiesc regretul că acest studiu și volumul amintit 
vor apărea mai târziu decât mi-aș fi dorit. Timpul însă 
(admirabil descris de romancier în romanul Depărtarea 
și timpul, în care îl portretizează pe Dionisie Exiguul în 
anii săi de tinerețe) are planurile sale și se împlinește, 
iată, curând, un an de la trecerea la cele veșnice a lui 
Mihail Diaconescu. Într-unul dintre articolele sale” LA ne 
scrie despre întâlnirile sale cu părintele Dumitru 
Stăniloae, precum și despre dedicaţia făcută de acesta 
pe cartea sa Chipul nemuritor al lui Dumnezeu. Noi, 
acum, păstrăm cu dragoste și cu bucurie cărţile primite 
care au autograful și dedicaţia lui Mihail Diaconescu, 
precum și toate întâlnirile și dialogurile cu acesta (atât 
cât ne permite memoria). În încheiere, un scurt citat, 
aproape crez, i-am spune noi, aparţinând lui Mihail 
Diaconescu: Cred că e bine ca măcar uneori, atunci 
când se așează la masa de lucru, în fața paginii albe, 
un scriitor - oricum ar fi el - să-și amintească de 
imensa lui responsabilitate ca preot pe pământ al 
creației divine. 

Recenzii 


Note: 


1 Amintim doar câteva dintre cărţile scrise despre opera lui 
Mihail Diaconescu: Aurel V. David, Națiunea în stare de 
veghe. Note și comentarii sociologice la romanul Marii Uniri, 
Onești, Editura Magic Print, 2017; Maria Dohotaru, Romanul 
capodoperă Sacrificiul, epopeea națională a românilor, 
Onești, Editura Magic Print, 2018; llie Barangă, Noi 
contribuții bibliografice la studiul operei lui Mihail 
Diaconescu, Onești, Editura Magic Print, 2009; Monica 
Dușan, Simbolic, metafizic și monumental în proza lui Mihail 
Diaconescu, Onești, Editura Magic Print, 2014; Gh. Bulgur, 
Stil și artă literară în proza lui Mihail Diaconescu, Editura 
Viitorul Românesc, București, 2001 (ediţia a Il-a a apărut în 
2004 la Editura Aisteda lon I.C. Brătianu, Bucureşti); 
Theodor Codreanu, Mihail Diaconescu. Fenomenologia 
epică a istoriei românești, Editura Ager-Economistul, 
București, 2005; Valeriu Filimon, Critica arhetipală și 
fenomenologia narativă, Editura Viitorul Românesc, 
București, 2004; Preot prof. univ. dr. Dumitru Radu, 
Fundamentele teologice ale fenomenologie narative, Editura 
Arhiepiscopiei Tomisului, Constanţa, 2005; llie Bădescu, 
Drama istorică a omului creștin în literatura lui Mihail 
Diaconescu. De la sociologia literaturii la fenomenologia 
narativă. Contribuţii antropologice, Editura Magic Print, 
Onești, 2010. 

Mihail Diaconescu, O nouă luptă literară. Vol. II. Acțiunea 
revistei Argeş, Onești, Editura Magic Print, 2019, pp. 320- 
326. A se vedea rândurile de încheiere ale acestui studiu. 

Mihail Diaconescu, Serile la Vulturești. Nuvele și amintiri 
sentimentale, Bucureşti, Gutenberg, 2016. 

4ldem, Marele Cîntec, București, Editura Eminescu, 1980. 

Sldem, Speranţa, Onești, Editura Magic Print, 2019. 

Gjdem, Sacrificiul, Onești, Editura Magic Print, 2010. 

Idem, Lainici, capodoperă a artei românești și europene, 
București, Editura Evanghelismos, 2010. 

Idem, Istoria literaturii dacoromane, ediţia a l-a, 
București, Editura Fundaţiei Internaţionale "Mihai Eminescu”, 
2013 și Antologie de literatură dacoromană, București, 
Editura Corifeu, 2003. 

Idem, Prelegeri de estetica ortodoxiei, Il volume, ediţia 
a Il-a, lași, Editura Doxologia, 2009. 

Idem, Teologia ortodoxă și arta cuvântului, Ill volume, 
lași, Editura Doxologia, 2014. 

1ldem, Discursuri, Onești, Editura Magic Print, 2018. 

12ldem, O nouă luptă literară. Vol. |. Atitudini necesare, 
Onești, Editura Magic Print, 2019, pp. 78-82. 

13/bidem, pp. 167-169. 

Mihail Diaconescu, Discursuri, pp. 61-63. 
Am folosit pentru toate citatele următoare, din roman, 
ediția din 2004: București, Alcor Edimpex. 

GA se vedea pentru mai multe detalii Elisabeta Negrău, 
Cristina Cojocaru, Sfântul Cuvios Pafnutie- Pârvu Zugravul, 
București, Editura Cuvântul Vieții a Mitropoliei Munteniei și 
Dobrogei, 2017. Alte studii demne de remarcat sunt cele 
elaborate de Teodora Voinescu (Pârvu Mutu Zugravul, 
București, Editura Meridiane, 1968 și, mai ales Biografiea a 
neamului mieu Pârvuleștilor cum în jos anume să arată 
scoasă de supt scrisu după izvoadele moșilor și strămoșilor, 
aparținând arhimandritului Ghenadie Pârvulescu, publicată 
de Constantin Bobulescu în 1940. 

TA se vedea nota 2. 

